Tamatkan operasi judi: Kerajaan Persekutuan wajar ikut langkah Kedah

BANGI, 9 Jamadilakhir 1444H, Isnin – Kerajaan Persekutuan wajar mengambil langkah seperti kerajaan negeri Kedah menamatkan operasi premis perjudian dan loteri.

Ketua Dewan Ulama PAS Pusat (DUPP), Datuk Ahmad Yahaya berkata, adalah tidak wajar untuk kerajaan berbangga dengan penurunan cabutan undi tetapi premis judi masih dibiarkan membelenggu masyarakat di negara ini.

Beliau mengesyorkan supaya mengetengahkan dasar yang mendidik rakyat dalam neraca manusiawi yang betul berpandukan agama.

“DUPP yakin dan percaya tidak ada dapatan yang menunjukkan aktiviti perjudian boleh membawa masyarakat keluar daripada kepompong kemiskinan. Ia hanya ilusi ibarat sebuah fatamorgana.

“Bahkan, lebih malang aktiviti perjudian sebaliknya membawa kepada keruntuhan moral serta mengganggu keharmonian keluarga dan masyarakat.

“Justeru, pelaksanaan dasar yang tegas terhadap judi wajar dilaksanakan tanpa syarat,” katanya dalam kenyataan, hari ini.

Dalam pada itu, beliau mengucapkan tahniah terhadap kerajaan negeri Kedah di atas ketegasan menghapuskan lesen premis perjudian di negeri itu yang berkuatkuasa 1 Januari lalu.

Katanya, pelaksanaan dasar itu sekali gus memenuhi sebahagian daripada tuntutan al-Quran sendiri yang mencegah umatnya daripada najis judi.

Menurutnya, tindakan sedemikian menjadikan Kedah negeri ketiga selepas Kelantan dan Terengganu yang menamatkan lesen premis perjudian di bawah kerajaan negeri yang ditadbir oleh PAS.

“Di sebalik pelbagai reaksi yang meragui kemampuan negeri meneruskan kelangsungan akibat penutupan premis judi ini, Kedah mendapat pelaburan tertinggi dalam sejarahnya sepanjang tahun 2021, menghasilkan deretan projek mega berimpak tinggi selain berjaya menghasilkan ratusan ribu peluang pekerjaan di negeri itu.

“Alhamdulillah, satu pintu kerosakan ditutup, jutaan pintu keberkatan dan rezeki yang melimpah ruah dibuka. Inilah tunjang keberkatan daripada Yang Maha Esa, insya-Allah.

“DUPP ingin menyeru Kerajaan Persekutuan supaya turut mempunyai tekad politik yang sama,” katanya.

Terdahulu, kerajaan negeri Kedah menamatkan sepenuhnya semua operasi premis perjudian dan loteri berkuat kuasa 1 Januari 2023.

Menteri Besar, Datuk Seri Muhammad Sanusi Md Nor berkata, bagi memastikan tiada pemilik premis mengingkari arahan itu semua pihak berkuasa tempatan (PBT) diarah memantau dan memastikan semua premis perjudian terbabit mematuhi arahan yang diputuskan sejak November 2021 lalu itu.


COVID-19 satu angka, jangan alpa

KUALA LUMPUR, 12 Zulkaedah 1441H, Sabtu – Jumlah kes positif COVID-19 sejak akhir-akhir ini jelas mengalami penurunan ketara, malah sejak 29 Jun sehingga semalam, kes direkodkan bertahan dalam lingkungan satu angka sahaja.

Pada hari ke-22 Perintah Kawalan Pergerakan Pemulihan (PKPP) iaitu 1 Julai lepas, negara turut mencatat sejarah apabila tiada kes jangkitan tempatan, sama ada dalam kalangan rakyat Malaysia mahupun bukan warganegara.

Tarikh 1 Julai itu juga merupakan buat pertama kalinya Malaysia mencatat kes harian positif COVID-19 terendah dengan hanya satu kes (kes import), sekali gus menarik perhatian Perdana Menteri Tan Sri Muhyiddin Yassin untuk melahirkan rasa bangganya terhadap seluruh rakyat atas kerjasama mematuhi prosedur operasi standard (SOP).

Trend semasa COVID-19 ini bagaimanapun tidak menjadikan Ketua Pengarah Kesihatan Datuk Dr Noor Hisham Abdullah alpa malah terus menegaskan bahawa kunci kepada pencapaian ini adalah pematuhan kepada SOP, tidak kira siapa mahupun di mana berada.

Lantaran itu, KKM mengambil berat terhadap pematuhan SOP sepanjang perjalanan Pilihan Raya Kecil (PRK) Dewan Undangan Negeri Chini yang mencatat sejarah hari ini kerana berlangsung dalam kebiasaan baharu ekoran wabak COVID-19.

Seramai 140 petugas kesihatan yang berpengalaman akan ditempatkan di pusat mengundi bagi memastikan pematuhan kepada SOP dilaksanakan, selain pemantauan rapi pengundi yang menunjukkan gejala berkaitan COVID-19.

Bukan itu sahaja, Dr Noor Hisham dalam sidang media semalam memaklumkan wakil rakyat, kakitangan Parlimen dan petugas media yang bergejala perlu membuat ujian calitan atau swab COVID-19 bagi menghadiri persidangan Dewan Rakyat yang akan bermula 13 Julai ini.

“Parlimen juga akan patuh SOP yang ditetapkan dan SOP yang ditetapkan tidak termasuk swab tetapi saringan suhu, pemakaian pelitup separuh muka, cuci tangan akan dipastikan dipatuhi,” kata beliau.

Begitu juga dengan pembukaan semua sekolah, semuanya perlu bersandarkan kepada SOP yang telah ditetapkan bagi memutuskan rantaian jangkitan COVID-19.

Ingat kata-kata perdana menteri, jangan rasa terlalu selesa sehingga alpa dan lalai dalam usaha mengawal jangkitan pandemik ini, terus berwaspada, ambil langkah pencegahan dan patuhilah SOP yang ditetapkan pada setiap masa walau di mana berada. – Bernama


MCA kaduk naik junjung bantah tukar nama Bukit St Paul

BANGI, 25 Zulkaedah 1441H, Jumaat – Parti perkauman MCA diibaratkan kaduk naik junjung apabila membantah cadangan penukaran nama Bukit St Paul kepada nama asalnya, Bukit Melaka.

Naib Yang Dipertua ISMA Melaka, Mohammad Alif Rahman mengingatkan parti itu untuk menjaga tutur kata dan tidak melampaui batas, memandangkan kemenangan mereka disebabkan ihsan undian tempat majoriti Melayu.

Menyokong penuh saranan pertukaran nama Bukit St Paul kepada nama lamanya, beliau berkata, ini sebagai tanda semangat patriotisme serta cintakan identiti negara.

“Namun sedikit mengecewakan saya dengan kenyataan MCA Kota Melaka yang mempertikaikan usul pertukaran nama Bukit Saint Paul kepada Bukit Melaka. Ibarat kaduk naik junjung, ibarat pemandu mabuk melantak arak. Ini perumpamaan yang boleh saya berikan kepada MCA,” katanya dalam satu kenyataan.

Sebelum ini, Perbadanan Muzium Melaka (PERZIM) bercadang menukar nama Bukit St Paul kepada nama lamanya, Bukit Melaka.

Pengurus Besarnya, Mohd Nasruddin Rahman berkata, usul berkenaan dibuat bagi mengembalikan nilai sejarah bukit berkenaan yang pada awalnya milik kerajaan Kesultanan Melayu Melaka.

“Bukit Melaka adalah nama asalnya. Bila penjajah masuk Melaka nama itu ditukar kepada Bukit St Paul. Jadi, sekarang seolah-olah kita sedang mempromosikan nama gereja yang ada di situ.

“Jadi, kita mahu kembalikan nama itu kepada pemilik asalnya iaitu kerajaan Kesultanan Melayu Melaka,” katanya.

Usul itu bagaimanapun mendapat bantahan MCA Kota Melaka dengan menyifatkan cadangan mengubah nama ikon sejarah itu sebagai tidak masuk akal.

Naib pengerusinya, Datuk Ronald Gan berkata, Bukit St Paul harus kekal seperti yang telah diketahui selama ini.

Dalam pada itu, Mohammad Alif menegaskan, usul PERZIM yang dilihat menjulang peradaban Melayu nusantara seharusnya disokong oleh semua warganegara tanpa mengira latar belakang kaum dan bangsa.

“Ini supaya generasi baharu dapat menjiwai nilai sebenar peradaban Melayu Melaka. Selain itu, usul ini memperkasakan identiti sebenar sejarah perjuangan Melayu Melaka.
Apa yang diharapkan dengan mempopularkan nama luar berbanding nama Bukit Melaka yang sinonim dengan asal usul dan sejarah kita,” katanya.

Katanya lagi, usul disuarakan itu turut mengukur sejauh mana semangat patriotisme rakyat Malaysia.

“Semangat patriotisme yang perlu disanjung dan dijulang oleh semua rakyat di Malaysia dengan memperingati nilai sejarah negara berbanding mengagungkan nilai sejarah penjajah,” katanya.


58 terbunuh diserang kumpulan bersenjata di Nigeria

NIGERIA, 3 Syaaban 1442H, Rabu – Sekumpulan lelaki bersenjata membunuh sekurang-kurangnya 58 orang awam, ketika memintas konvoi yang beredar pulang dari sebuah pasar mingguan.

Anggota kumpulan berkenaan yang menunggang motorsikal turut menyerang sebuah kampung berhampiran, kata kerajaan.

Dalam satu kenyataaan semalam, kerajaan berkata, penyerang kali ini memintas empat kenderaan yang membawa penumpang dari pasar mingguan ke kampung Chinagoder dan Darey Dey.

“Mereka ini dengan berani dan kejam melakukannya terhadap penumpang yang disasarkan.

“Di kampung Darey Dey, mereka membunuh orang dan membakar jelapang,” katanya.

Keganasan itu adalah sebahagian daripada krisis keselamatan yang lebih luas di wilayah Sahel Afrika Barat.

Sebilangan besar serangan militan tertumpu di mana sempadan Nigeria – Mali dan Burkina Faso bertemu – zon yang menjadi sasaran pasukan petugas antimilitan Perancis dengan kekuatan 5,000 orang.

Nigeria dan negara-negara jirannya juga mengalami pembunuhan antara komuniti etnik yang bersaing, disebabkan oleh keganasan militan dan persaingan untuk mendapatkan sumber yang kurang. – Agensi


Penguatkuasaan lemah punca tanah rizab Melayu tak diganti

Oleh Siti Hafidah Abd Ghaffar

BANGI, 17 Jamadilakhir 1444H, Selasa – Isu penyusutan tanah rizab Melayu bukan perkara baharu namun kerap kali berlaku sebelum negara mencapai kemerdekaan.

Secara perundangan, undang-undang sedia ada telah mencukupi dalam usaha untuk mentadbir dan menjalankan kuasa pelaksanaan dalam melindungi nisbah atau keluasan tanah rizab Melayu di Semenanjung Malaysia.

Pun begitu, masih terdapat kelompangan perundangan sedia ada dalam memperkemas dan memperkasakan kuasa perundangan yang boleh diambil ke atas pihak yang melanggar peruntukan dan syarat yang terkandung dalam undang-undang rizab Melayu.

Susulan itu, Prof Madya Dr Mohd Hasrol Haffiz Aliasak berpendapat, perundangan sedia ada perlu diperkuat dan diperkasakan terutama yang menyentuh tindakan perundangan yang lebih ketat dalam mengekang isu pembatalan tanah rizab Melayu tanpa penggantian dengan serta merta.

“Seperti yang telah kita maklum, Artikel 89, Perlembagaan Persekutuan telah menetapkan syarat bahawa mana-mana TRM (tanah rizab Melayu) yang dibatalkan status mestilah digantikan semula dengan serta merta dan tanah gentian tersebut mestilah ‘similar-in-character’.

“Namun kelemahan perundangan terutama dari aspek penghakiman dan campur tangan politik telah mengakibatkan penguatkuasaan tersebut menjadi longgar,” kata Pensyarah Kanan Fakulti Seni Bina, Perancangan dan Ukur, Universiti Teknologi Mara (UiTM) Kampus Seri Iskandar di Perak itu.

Dari aspek penghakiman dan tindakan perundangan ke atas pihak-pihak yang melakukan perlanggaran, beliau berpandangan tindakan perundangan agak lemah seperti denda yang rendah.

Bahkan tidak ada peruntukan berhubung dengan pemenjaraan atas kesalahan-kesalahan yang berkaitan dengan pelanggaran peruntukan dalam Enakmen Rizab Melayu (ERM).

“Oleh itu, sudah tiba masanya pihak-pihak yang berkepentingan dan penggubal undang-undang untuk meneliti semula undang-undang TRM sedia ada di mana satu penilaian yang menyeluruh harus dilakukan bagi mengenal pasti sama ada undang-undang TRM sedia ada ini masih lagi relevan pada masa kini.

“Atau perlu dimansuhkan dan digantikan suatu undang-undang yang baru dengan mengambil kira iklim dan persekitaran pada masa sekarang,” katanya.


PN tanding semua kerusi di 3 negeri

KUALA LUMPUR, 9 Muharram 1445H, Khamis – Perikatan Nasional (PN) mengumumkan akan bertanding di kesemua kerusi Dewan Undangan Negeri (DUN) di Selangor, Kedah dan Pulau Pinang.

Di Selangor, Pengerusi PN, Tan Sri Muhyiddin Yassin mengumumkan PN bertanding di 56 kerusi dengan Bersatu akan diwakili 21 calon, PAS (17), Gerakan (lapan) serta 10 calon mewakili Bersatu-Bersekutu, iaitu satu daripada sayap Bersatu.

Dua bekas menteri iaitu Datuk Seri Mohamed Azmin Ali dan Datuk Seri Rina Harun antara nama besar yang dipertaruhkan sebagai calon, masing-masing di DUN Hulu Kelang dan DUN Batu Tiga.

Bekas Ketua Setiausaha Kementerian Perdagangan Dalam Negeri dan Hal Ehwal Pengguna Datuk Seri Jamil Salleh pula diumum bertanding di DUN Dengkil sementara anak bekas Pengerusi Badan Perhubungan UMNO Selangor Tan Sri Noh Omar, Nurul Syazwani dinamakan sebagai calon di DUN Permatang.

Di Kedah, PN mempertaruhkan 23 muka baharu termasuk berlatarbelakangkan akademik dan sukan.

Komposisi calon di Kedah  ialah PAS 21, Bersatu (12) dan Gerakan (tiga).

Antara yang mencuri tumpuan, dua tokoh akademik iaitu bekas Naib Canselor Universiti Utara Malaysia (UUM), Prof Haim Hilman yang dicalonkan di kerusi DUN Jitra dan Prof Dr Muhammad Suffian Yusoff di DUN Bandar Baharu.

Dua tokoh dalam bidang sukan pula iaitu pemain bola sepak Baddrol Bakhtiar yang mewakili pasukan Kedah sebelum berhijrah ke Sabah FC dicalonkan di Gurun, manakala bekas pemain bola sepak profesional  Radhi Mat Din di kerusi Alor Mengkudu.

Menteri Besar Kedah, Datuk Seri Muhammad Sanusi Md Nor pula akan mempertahankan kerusi yang disandangnya sebelum ini iaitu Jeneri.

Di Pulau Pinang, Gerakan mendominasi senarai calon dengan bertanding di 19 kerusi, PAS (tujuh) dan Dewan Himpunan Penyokong PAS (DHPP) (tiga), Bersatu (tujuh) dan Bersatu-Bersekutu (empat).

Suruhanjaya Pilihan Raya menetapkan 12 Ogos sebagai hari pengundian PRN di Selangor, Kedah, Kelantan, Terengganu, Pulau Pinang dan Negeri Sembilan, manakala tarikh penamaan calon pada Sabtu ini dan pengundian awal pada 8 Ogos. – Bernama


Peranti ujian COVID-19 kendiri air liur capai sensitiviti 90 peratus

KUALA LUMPUR, 26 Zulkaedah 1442H, Rabu – Kajian Institut Penyelidikan Perubatan (IMR) mendapati dua peranti ujian kendiri (Rapid Antigen test) yang menggunakan air liur bagi saringan COVID-19, mencapai tahap sensitiviti 90 peratus.

Ketua Pengarah Kesihatan Tan Sri Dr Noor Hisham berkata kajian yang dijalankan IMR telah selesai dan perincian panduan penggunaan kit ujian kendiri itu dijangka selesai pada minggu depan.

“Dua ujian kendiri air liur telah selesai dikaji oleh IMR dan kedua-dua mempunyai sensitiviti melebihi 90 peratus. MDA (Pihak Berkuasa Peranti Perubatan) sedang memperincikan panduan penggunaan dan insya-Allah akan selesai minggu depan,” katanya menerusi ciapan dalam Twitter hari ini.

Pada Mei lepas, Dr Noor Hisham memaklumkan terdapat dua syarikat menawarkan kit ujian itu untuk dijual di farmasi tempatan.

Katanya, menerusi penggunaan kit ujian air liur itu, individu tidak perlu hadir ke fasiliti kesihatan untuk membuat saringan awal bagi mengesan COVID-19. – Bernama


Israel halang penduduk Baitulmaqdis mengundi, Palestin batal pilihan raya?

BAITULMAQDIS, 15 Ramadan 1442H, Selasa – Presiden Palestin, Mahmoud Abbas berkemungkinan membatalkan pilihan raya negara itu atas alasan negara penjajah Israel melarang penduduk Baitulmaqdis mengundi.

Difahamkan, pemimpin Palestin akan bersidang di Ramallah pada Khamis ini.

Radio Tentera Israel melaporkan bahawa Pihak Berkuasa Palestin (PA) telah memberitahu wakil masyarakat antarabangsa, Jordan dan Mesir mengenai keputusan itu.

Pegawai PA berkata, Pergerakan Perjuangan Islam Palestin (Hamas) dan Islamic Jihad turut dijemput menghadiri pertemuan itu, di mana Mahmoud yang juga Ketua Pertubuhan Pembebasan Palestin dan Gerakan Fatah akan membuat pengumuman berkenaan.

Sebelum ini, Mahmoud dan beberapa pegawai Fatah berulang kali menegaskan bahawa pilihan raya tidak akan diadakan tanpa penyertaan rakyat Palestin di Baitulmaqdis yang diduduki.

Sementara itu, akhbar Al-Quds melaporkan bahawa sumber mendakwa, PA turut memutuskan untuk membatalkan pilihan raya berpunca daripada tekanan Amerika Syarikat (AS) dan negara Arab.

Hal ini kerana AS dan negara-negara serantau meyakini bahawa keputusan pilihan raya kali ini tidak akan memihak kepada Fatah.

AS turut khuathir kemenangan itu sebaliknya akan memihak kepada Hamas.

Pembatalan pilihan raya itu menyebabkan hak demokratik rakyat Palestin untuk memilih wakil rakyat secara bebas dan adil sekali lagi dinafikan.

Sumber sama turut melaporkan bahawa AS berjanji kepada PA bahawa negara itu akan memperkenalkan beberapa langkah sebelum pilihan raya.

Ia termasuk mengembalikan bantuan kepada Agensi Kerja dan Bantuan Palestin (UNRWA), memulihkan bantuan kesihatan Palestin, membuka kembali Konsulat AS di Baitulmaqdis yang diduduki serta membuka kembali pejabat Pertubuhan Pembebasan Palestin (PLO) di Washington.

Bagaimanapun, pengkritik mendakwa, perkara itu adalah janji-janji kosong bagi mendorong Mahmoud membatalkan pilihan raya. -Agensi


Bila UTAR mahu lantik Melayu jadi Naib Canselor?

MAMPUKAH KUTAR@UTAR berdiri sendiri tanpa bantuan kerajaan? Bagaimana dengan ribuan ekar tanah diberikan kerajaan untuk bangunkan KUTAR@UTAR sekelilingnya? Akhbar ultra kiasu MCA itu pula, bila mahu lantik Melayu jadi ketua pengarang?

Dalam keadaan pihak berwajib masih tercari-cari untuk mengisi jawatan Naib Canselor (NC), yang kosong di lima buah Universiti Awam, sekonyong-konyong akhbar ultra kiasu menyiarkan satu artikel betapa perlunya bukan bumi (Cina/India) dilantik untuk mengisi kekosongan itu.

Ini bukan suatu perkara menghairankan, kerana sebelum ini ultra kiasu pernah membangkitkan isu jawatan Perdana Menteri dan Timbalan Perdana Menteri. Perlembagaan pun tidak menyebut

Alasan lain adalah, pembayar cukai paling banyak adalah orang Cina. Benarkah? Bukankah GLC antara penyumbang terbanyak?

Bila artikel tersebut keluar, apa lagi, ultra kiasu lain pun menyokonglah sepenuhnya.

Bayangkan selepas ini saya pula tulis artikel kepada akhbar ultra kiasu kepunyaan MCA tersebut, bertanyakan bila pula Universiti Swasta yang turut dibantu kerajaan seperti UTAR (MCA), KUTAR (MCA), Universiti Terbuka Wawasan (Gerakan), AIMST University (MIC), Kolej Universiti Hang Chiang, Kolej Universiti New Era (Dong Jiao Zong), dan banyak lagi kolej swasta yang lain, nak lantik Melayu memegang jawatan nombor satu tersebut?

Agak-agaknya artikel saya akan disiarkan atau tidak dalam akhbar ultra kiasu ini?

Jika atas alasan Universiti Awam turut didanai oleh wang pembayar cukai, apakah Universiti Swasta, terutama yang ditubuhkan oleh parti-parti politik dan NGO di atas tidak dibantu kerajaan?

Apakah kita mengharapkan universiti-universiti awam di Singapura akan melantik orang Melayu sebagai NC?

Sejak berpisah dengan Malaysia, negara ultra kiasu negara tersebut, tidak pernah percaya kepada Melayu untuk memegang jawatan tinggi di Imigresen, Polis, Tentera, Kastam dan lain-lain. Begitu juga jawatan tertinggi akademik?

Berbanding dengan negara kita yang melantik bukan bumi memegang jawatan tinggi dalam perkhidmatan awam?

Jawatan apa yang tidak pernah kita berikan?

Menteri Kewangan (menteri-menteri kanan lain), Ketua Setiausaha Kementerian, Peguam Negara, Ketua Pengarah Kastam, Ketua Polis Negeri, Pengarah jawatan strategik di Bukit Aman dan banyak lagi.

Kajian boleh dilihat untuk mendapatkan jumlah berapa banyak jawatan strategik dalam kerajaan Malaysia turut diberikan kepada bukan bumi, atas tagline kononnya, ‘unity in diversity’. Apakah benar perpaduan telah tercapai dengan perlantikan tersebut? Makin teruk mungkin ada.

Pendek kata, saya nak sebut di sini, Melayu lebih mempercayai bukan bumi, daripada bukan bumi mempercayai bumi.

Bagaimana pula dengan Sekolah Cina, Sekolah Persendirian Cina, adakah kerajaan tidak bantu? Kenapa tidak dilantik guru besar dan pengetua dalam kalangan bumi?.

Jangan mimpilah bumi boleh jadi guru besar atau pengetua sekolah perkauman ini. Perlantikan guru besar dan pengetua sekolah inipun perlu mendapat ‘restu’ NGO ultra kiasu komunis yang berpusat di Kajang itu, walaupun ia sekolah bantuan penuh kerajaan.

Jika guru besar atau pengetua yang dilantik tidak sekepala atau selari dengan perjuangan NGO ultra kiasu komunis itu, mereka akan desak agar digantikan sehingga ada Pejabat Pendidikan Daerah (PPD) yang terpaksa akur.

Cuba bandingkan tengok jawatan-jawatan tinggi yang diisi di universiti awam dan swasta. Di Universiti Awam, ramai bukan bumi dilantik profesor dan memegang jawatan tinggi, termasuk Timbalan Naib Canselor.

Bandingkan orang Melayu yang dilantik di Universiti Swasta, jika ada Melayu dilantik Ahli Lembaga Pengarah atau jawatan yang agak tinggi, semua jawatan itu mesti ada kaitan dengan perhubungan awam (PR) dan jawatan untuk mendapatkan kelulusan berurusan dengan pihak kerajaan bagi memudahkan urusan mereka.

Mereka akan manipulasikan bumi yang dilantik tersebut untuk mendapatkan apa jua faedah, kelulusan, kontrak dan sebagainya.

Apa kamu ingat, ultra kiasu lantik bumi di suatu jawatan tinggi demi menunjukkan uniknya Malaysia ‘unity in diversity’.

Semuanya atas dasar perniagaan, wang dan keuntungan. Jika tidak, boleh belah.

Amalan ini juga dilakukan dalam syarikat berkaitan perniagaan, jika ada bekas-bekas pegawai tinggi kerajaan, atau bekas-bekas pegawai tinggi polis dilantik sebagai pengerusi syarikat itu dan ini kepunyaan mereka, itu bukan kerana orang yang dilantik itu bagus sangat. Tetapi lebih kepada untuk memudahkan urusan perniagaan mereka dengan kerajaan. Begitu juga dalam mendapat kontrak kerajaan.

Apakah logo ‘halal’ Jawi akan digunakan dalam produk makanan mereka jika tidak ada perkiraan untung rugi? Sedangkan mereka amat anti-Jawi. Apakah kita buta bila mana anak-anak Melayu bertudung digunakan bagi melariskan jualan mereka, bagi menunjukkan produk mereka halal?

Jika tidak jangan haraplah bumi akan dilantik. Melayu atau Bumiputera selalu dipersepsikan sebagai malas. Sama juga persepsi sebagai penerima rasuah.

Semua sedia maklum, jika di Universiti Awam, pensyarah bumilah yang paling ramai, berbanding bangsa lain.

Sudah tentu, bumi lebih ramai berbanding dengan non bumi. Sudah tentu calon bumi lebih ramai berkelayakan. Jadi, jika semua bumi dilantik jadi VC, itu perkara biasa. Sebab mereka ramai, yang berkebolehan pun ramai. Tidak timbul masalah kita ketandusan profesor untuk dilantik sebagai NC sehingga terpaksa ‘mengimport’ orang luar.

Sebab itu, saya turut menjadi hairan, susah sangat pula nak lantik NC untuk isi jawatan tersebut setelah berlaku kekosongan. Punyalah ramai profesor, tidak termasuk lagi TNC-TNC setiap universiti, takkan mereka tidak layak untuk isi kekosongan tersebut sehingga dibiarkan kosong begitu lama. Sehinggakan ultra kiasu mengambil kesempatan untuk memanipulasikan isu ini.

Lebih menghairankan lagi, seperti yang pernah berlaku, punya ramai profesor di setiap universiti, untuk dilantik sebagai NC, tiba-tiba orang luar daripada universiti berkaitan dilantik jadi NC, seperti yang dilakukan oleh PH ketika memerintah.

Ketika PH memerintah, mereka tidak tunggu kekosongan baharu isi jawatan NC. NC yang masih dalam kontrak dipendekkan perjawatannya, diganti dengan orang lain yang sekepala dengan mereka (PH).

Peliknya, kerajaan PN terlalu baik. Apabila berjaya memerintah, don’t rock the boat. Akhirnya, apa yang terjadi dengan boat tersebut. Wujud, satu nakhoda, dua boat. Boat satu lagi walaknya ke lain.

Justeru, saya mohon sangat, ambil semua iktibar ini. Jangan jatuh lagi ke lubang yang sama. Cukuplah bersangka baik selama ini.

Benar, kita mahukan tunjukkan unity in diversity, benar juga, kita setuju don’t rock the boat. Masalahnya, orang lain tidak berfikir seperti itu.

Mereka mahu ‘test market’. Mereka mahu jolok sarung tabuan. Kita pun terlebih perasan dan biarkan. Inilah jadinya. Terimalah.

Akhirnya, saya tidak menolak, bukan bumi jadi pemimpin. Tetapi berpada-pada. Cerminlah diri, lihat sejarah bumi ini. Bandingkan dengan negara lain. Adakah umat Islam di China dan India, begitu banyak diberikan tempat?

Prof Dr Ridhuan Tee Abdullah


Pengantin, wali dan saksi perlu jalani saringan sebelum akad nikah di P.Pinang

GEORGE TOWN, 16 Safar 1443H, Khamis – Bakal pengantin di Pulau Pinang perlu menjalani ujian saringan COVID-19 iaitu sekurang-kurangnya Kit Ujian Pantas Antigen COVID-19 (ujian sendiri) sebelum menjalani akad nikah, berkuat kuasa hari ini.

Pengarah Jabatan Hal Ehwal Agama Islam Pulau Pinang (JHEAIPP) Datuk Mohd Zakuan Zakaria berkata wali dan saksi nikah juga wajib menjalani ujian saringan COVID-19 sebagai usaha membendung penularan wabak itu.

“Bagi Kit Ujian Pantas Antigen COVID-19, ia perlu dilakukan 30 minit sebelum majlis akad nikah berlangsung yang hanya dibenarkan (akad nikah) dijalankan di Pejabat Agama Daerah (PAD) sahaja dan pasangan pengantin yang didapati negatif sahaja dibenarkan meneruskan akad nikah.

“Bakal pengantin berlainan daerah atau negeri pula hendaklah mendapat kebenaran merentas daripada pihak polis, jika gagal (merentas daerah atau negeri) mereka boleh melantik dan mewakilkan seorang wakil untuk menerima nikah bagi pihaknya,” katanya dalam kenyataan hari ini.

Beliau berkata majlis akad nikah dijalankan di PAD dengan prosedur operasi standard(SOP) ketat dan hanya 10 pasangan sahaja dibenarkan setiap hari dengan tujuh orang membabitkan pengantin lelaki dan wanita, wali, saksi, ibu atau bapa pengantin lelaki serta jurugambar sahaja pada setiap sesi yang mengambil masa tidak lebih 30 minit.

Mengenai kursus praperkahwinan, Mohd Zakuan berkata kursus secara bersemuka ditangguhkan sebaliknya, proses temu duga dilakukan bagi menggantikan kursus praperkahwinan dan tujuan permohonan kebenaran berkahwin di Pulau Pinang dengan pendaftaran bagi proses temu duga boleh dilakukan di laman sesawang emunakahat.penang.gov.com.

“Khidmat nasihat rumah tangga atau kekeluargaan secara bersemuka ditangguhkan dan hanya dijalankan secara dalam talian iaitu melalui emel, talian pejabat atau talian khas pada hari bekerja bermula 8.30 pagi hingga 4 petang,” katanya.

Beliau berkata pihak JHEAIPP berhak menolak kehadiran pemohon sekiranya langkah keselamatan ditetapkan atau apa-apa arahan Pegawai Agama Daerah dari semasa ke semasa gagal dipatuhi sepenuhnya. – Bernama


Elaun Madani RM800 kepada penjawat awam palsu

BANGI, 8 Muharam 1445H, Rabu – Kementerian Kewangan (MoF) menegaskan bahawa maklumat mengenai ‘Elaun Madani’ yang akan ditawarkan kepada semua kakitangan awam adalah palsu.

Justeru, MoF itu menasihatkan orang ramai agar berhati-hati dan tidak mudah terpedaya dengan berita palsu seperti itu.

“Berhati-hati dan jangan mudah terpedaya dengan berita-berita sebegini di media sosial.

“Ikuti saluran rasmi Kementerian Kewangan dan pastikan pautan adalah sah dan betul. Tidak pasti, jangan kongsi,” katanya dalam kenyataan, hari ini

Terdahulu, tular poster di media sosial memaparkan foto Perdana Menteri, Datuk Seri Anwar Ibrahim dan logo Malaysia Madani.

Menurut poster itu, kerajaan akan memansuhkan elaun sara hidup dan bayaran insentif.

“Untuk meraikan kesamarataan antara negeri, elaun baharu akan diwujudkan iaitu ‘Elaun Madani’ di mana pembayaran minimum RM800 akan diperkenalkan,” katanya.


Majlis Agama Islam bersama PIBK banteras fahaman sesat liberalisme

TERKEJUT dengan laporan akhbar Utusan Malaysia semalam atas tajuk “Majlis Agama Islam ‘Berpeluk Tubuh’?”, saya selaku Setiausaha Agong Pertubuhan Muafakat Sejahtera Masyarakat Malaysia atau ringkasnya MUAFAKAT, terpanggil untuk berkongsi maklumat apabila kenyataan akhbar berkenaan didapati agak tersasar sedikit daripada maklumat penuh dan setepatnya, atau kebarangkalian ‘sumber’ Utusan tidak terlibat secara langsung dalam program-program yang telah dijalankan dan dianjurkan oleh Majlis Agama Islam terutamanya oleh MAIS dan MAIWP dalam menangani pelbagai fahaman sesat khususnya di Lembah Klang apabila Utusan Malaysia mengkategorikan daerah tersebut pada kedudukan antara yang paling aktif dengan kegiatan ajaran sesat termasuk fahaman lieralisme.

2. Terdapat beberapa Pertubuhan Islam Bukan Kerajaan (PIBK) terlibat sama dalam membantu MAIS dan MAIWP baik daripada segi pencerahan dan pemantauan dengan memberi laporan serta maklumat dari semasa ke semasa jika ada mana-mana individu atau kumpulan-kumpulan tertentu yang mencurigakan yang didapati menjalankan aktiviti-aktiviti pelik seperti memberi ceramah dan syarahan yang bertentangan dengan naratif akidah Ahlu al-Sunnah wal-Jamaah (ASWJ) yang dianggap bercanggah dengan Fatwa Rasmi Negeri, Peruntukan Enakmen Pentadbiran Agama Islam Negeri Selangor dan Wilayah Persekutuan termasuk Perlembagaan Persekutuan.

3. Selain daripada membantu pihak PIBK dari segi dana, pihak MAIS dan MAIWP juga terlibat membantu menyediakan tempat seperti Dewan Masjid untuk kegunaan bersama dalam memberi pencerahan terkini kepada masyarakat setempat mengenai pelbagai ajaran sesat yang sedang menular bagi mengelakkan orang ramai daripada terjebak ke dalam kumpulan-kumpulan ajaran berkenaan terutamanya yang sudah diwartakan sebagai ajaran sesat.

4. ‘Kluster Pemantapan Aqidah’ di bawah seliaan MAIS adalah di antara usaha yang digerakkan untuk mendepani penularan fahaman sesat dan menyeleweng ini. Kita tidak menafikan banyak lagi kerja yang perlu dibuat tetapi semua usaha ini memerlukan peruntukan dana yang mencukupi. Namun begitu, kerja-kerja ini sentiasa berjalan walaupun dengan keupayaan kewangan yang amat terhad, kebanyakannya dengan kos tanggungan PIBK dan sukarelawan sendiri.

5. Mengenai penularan fahaman sesat liberalisme ini, fahaman ini berselindung di bawah slogan ‘hak dan tuntutan peribadi’, ‘melanggar hak kebebasan orang lain’, ‘hak kebebasan diri yang dilindungi Perlembagaan’ atau ‘hak penganut agama lain’, ia dilihat semakin menular di segenap ceruk bandar malah di kampung-kampung. Naratif fahaman liberal ini pula dianggap sesuai dan selari dengan hawa nafsu terutama di kalangan generasi muda yang tidak mahu ‘terkongkong dengan kekangan agama’.

6. Lebih daripada itu, terdapat sebilangan ahli politik sendiri yang berfahaman liberalisme malah menyokong dengan melebar-luaskan naratif liberalisme berkenaan! Sikap keterbukaan itu tidak salah, yang salah itu ialah faham liberalisme itu sendiri yang melanggar batas-batas asas agama Islam. Sikap ‘keterbukaan’ berbeza jauh daripada mengimani naratif liberalisme yang bertentangan dengan Islam. Sebagai contoh, kebebasan berfikir dan mengamalkan agama sehingga membolehkan murtad, semua bebas memberi pendapat sendiri dan sebagainya – fikrah seperti itu amat berbahaya dan bertentangan dengan akidah Ahlu al-Sunnah wal-Jamaah.

7. Begitu juga sikap merestui aktiviti terkutuk mengikut garis sempadan syariat Islam seperti aktiviti LGBT atas dasar ianya ‘hak dan kebebasan peribadi’, menolak autoriti jumhur ulama, mempertikaikan hukum hakam Fiqh yang muktamad dan lain-lain lagi yang amat jelas bertentangan dengan kedudukan Perkara 3(1) Perlembagaan Persekutuan yang meletakkan Islam sebagai agama bagi Persekutuan, iaitu dengan maksud Islam adalah agama bagi negara ini.

8. Inilah di antara bentuk-bentuk pemikiran sesat yang didiamkan oleh kerajaan terdahulu sehingga menyebabkan pihak Majlis Agama Islam terbelenggu dengan kerja-kerja dakwah. Bagaimana hendak berdakwah apabila pemimpin politik itu sendiri berfahaman liberalisme?

9. Justeru, adalah tidak adil jika ‘sumber’ Utusan Malaysia mengatakan Majlis Agama Islam hanya berpeluk tubuh, walhal pelbagai aktiviti telah dilakukan sekalipun dengan peruntukan yang sangat terhad. ‘Sumber’ juga harus faham Lembah Klang merupakan lokasi paling strategik bagi ajaran sesat menapak dan menyebarluaskan ajaran mereka dengan logistik dan kemudahan sekeliling yang jauh lebih baik daripada negeri-negeri lain. Dengan segala ibu pejabat dan segala markas berkumpul di Selangor maka negeri ini menjadi pilihan terbaik. Bukan kerana berpeluk tubuh tetapi kerana bilangan yang sedikit perlu memantau jumlah yang terlalu ramai dan bertebaran di segenap ceruk dalam negeri!

10. Sekali lagi, MUAFAKAT mengesyorkan ‘sumber’ dijemput turut serta bersama MAIS dan PIBK untuk mendapatkan gambaran sebenar apa yang sebenarnya berlaku dan turut bersama menggalas tanggungjawab menangani fahaman liberalisme yang sesat dan menyeleweng ini daripada sudut penyebaran fahaman Islam yang tulen lagi benar.

Slogan #kitajagakita# barangkali lebih tepat diarusperdanakan sebagai #kitajagaIslam# dan #IslamselamatuntukwargaMalaysia#

Mahmud Hishamuddin
Setiausaha Agong MUAFAKAT


Jakim di bawah Majlis Raja-Raja Melayu? Kita tunggu kenyataan rasmi: Shamrahayu

“JAKIM diletakkan bawah Majlis Raja-Raja Melayu” – tajuk berita freemalaysiatoday.com (10.Mac.2022 5:39PM)

Assalamu’alaikum wrt wbt. Salam sejahtera untuk semua.
Petang semalam aplikasi Whatsapp saya dihujani mesej berkaitan berita tentang Jakim. Ramai bertanya tentang laporan berita FMT (seperti dalam tajuk di atas) dan juga The Star Exclusive yang bertajuk “Jakim to be under purview of Malay Rulers”. Pagi ini saya cuba membuka laman The Star Exclusive, tetapi ‘page not found’. Namun, berita FMT masih ada. The Star Exclusive tidak menyebut siapa sumber berita mereka, cuma dikatakan sumber dalaman istana dan FMT menyatakan sumber mereka ialah seseorang yang dekat dengan jabatan itu (mungkin merujuk kepada Jakim).

1. Apa pandangan saya tentang kesan perubahan yang berlaku ini?
Saya belum mendapat maklumat atau kenyataan rasmi tentang perkara ini. Oleh itu ulasan saya kepada berita ini lebih kepada penerangan tentang kedudukan Jakim atau nama penuhnya Jabatan Kemajuan Islam Malaysia dalam struktur pentadbiran Islam pada peringkat Persekutuan, bukan tentang laporan berita “JAKIM yang diletakkan di bawah seliaan Majlis Raja-Raja”.
Sekiranya maklumat rasmi atau titah dikeluarkan oleh Majlis Raja-Raja atau Yang di-Pertuan Agong dizahirkan, saya insya-Allah akan cuba mengulas dan memberi pandangan. Media yang membuat laporan tersebut tidak menyatakan sumber berita, cuma disebut dari sumber dalam istana.

2. Jakim tidak berperlembagaan?
Mungkin sebelum ini rakan pembaca pernah mendengar hujah sesetengah pihak bahawa Jakim ini tidak ada tempat dalam Perlembagaan Persekutuan dan penubuhan Jakim dikatakan sebagai tidak berperlembagaan. Maka bertalu-talu juga serangan ke atas Jakim. Sesungguhnya Jakim telah banyak memberikan sumbangan kepada pentadbiran, pendidikan dan juga perundangan Islam. Saya juga telah beberapa kali menjelaskan pandangan saya bahawa Jakim mempunyai asas penubuhan yang sah dan ia adalah berperlembagaan. Mungkin rakan pembaca boleh google kenyataan saya tentang Jakim sebelum ini.

3. Islam Urusan Negeri
Kita semua tahu bahawa Islam adalah urusan negeri dan Duli-Duli Yang Maha Mulia Raja Pemerintah adalah Ketua Agama Islam. Maka Agama Islam (termasuk juga adat resam, adat Melayu atau adat istiadat) adalah di bawah kuasa budi bicara baginda. Bagi negeri-negeri yang tidak mempunyai raja, Yang di-Pertuan Agong adalah Ketua Agama Islam. Ini kerana Yang di-Pertua Negeri mungkin tidak menganut agama Islam, jadi adalah difikirkan perlu untuk Yang di-Pertuan Agong mewakili institusi beraja diangkat menjadi Ketua Agama Islam di negeri-negeri tersebut. Apabila pentadbiran Islam di seluruh negara dibuat mengikut negeri dan berasingan, maka Jawatankuasa Kerja yang ditubuhkan untuk mengkaji semula draf laporan dan draf awal Perlembagaan Persekutuan yang dibuat oleh Suruhanjaya Reid telah mencadangkan supaya ditubuhkan satu mekanisme untuk penyelarasan.

4. Mekanisme Penyelarasan Urusan Islam Pada Peringkat Persekutuan
Selain daripada Jakim, mungkin tidak ramai yang mengenali satu institusi Islam yang penting dalam urusan hal ehwal Islam pada peringkat Persekutuan. Institusi tersebut ialah Majlis Kebangsaan Bagi Hal Ehwal Agama Islam. Saya memetik kenyataan Laporan Jawatankuasa Kerja yang dikenali sebagai “Constitutional Proposals for the Federation of Malaya” pada perenggan 60. Laporan tersebut menyatakan seperti berikut:
“If it is found necessary for purposes of co-ordination to establish a Muslim Department of Religious Affairs at federal level, the Yang di-Pertuan Agong will, after consultation with the Conference of Rulers, cause such a Department to be set up as part of his establishment”.
Pernyataan ini jelas menunjukkan bahawa institusi beraja, iaitu Yang di-Pertuan Agong dan Majlis Raja-Raja adalah bertanggungjawab untuk menubuhkan Jabatan/agensi/institusi pada peringkat Persekutuan bagi tujuan penyelarasan.

5. Budi bicara Majlis Raja-Raja
Oleh kerana Islam adalah urusan negeri, maka Majlis Raja-Raja yang mempunyai kuasa budi bicara bagi tujuan penyelarasan urusan Islam dengan memberi kuasa kepada Yang di-Pertuan Agong bagi memperluas apa-apa perbuatan, amalan atau upacara diperluas ke seluruh Persekutuan dan “setiap Raja lain hendaklah atas sifatnya sebagai Ketua Agama Islam membenarkan Yang di-Pertuan Agong mewakilinya” (Perkara 3(2) Perlembagaan Persekutuan). Berkaitan juga untuk dilihat kepada Perkara 38(6)(d) yang memuatkan peruntukan tentang budi bicara Majlis Raja-Raja tentang perluasan perbuatan, amalan dan upacara agama pada keseluruhan Persekutuan.

6. Majlis Kebangsaan Hal Ehwal Ugama Islam (MKI)
MKI ditubuhkan pada 1 Julai 1969 dengan nama Majlis Kebangsaan Bagi Hal Ehwal Ugama Islam Malaysia Barat. Ia kemudiannya dikenali sebagai Majlis Kebangsaan Bagi Hal Ehwal Ugama Islam apabila Sabah dan Sarawak menyertai MKI.
Saya pernah membaca teks ucapan Tunku Abdul Rahman semasa pelancaran MKI. Antara intipati ucapan Tunku ialah untuk menjadikan MKI bukan sahaja sebagai penyelaras kepada hal ehwal Islam seluruh Persekutuan, tetapi juga untuk memajukan Islam kepada negara luar, terutamanya negara sekitar. Diharapkan juga oleh Tunku, dengan pewujudan MKI ini maka akan ditubuhkan Pusat Penyelidikan Islam (Islamic Research Centre) yang boleh mengembangkan Islam di rantau Asia Tenggara. Strategi dakwah dan juga penyelidikan dan penerbitan juga telah dirancang.

7. Jakim adalah Urusetia MKI
Bersesuaian dengan hasrat dan tujuan penubuhan MKI, maka sebuah pejabat Setiausaha MKI telah ditubuhkan di Jabatan Perdana Menteri. Setiausaha MKI pada awalnya ialah Pegawai Perkhidmatan Awam yang dilantik oleh Majlis Raja-Raja. Kemudiannya Unit Ugama Jabatan Perdana Menteri telah dilantik sebagai urusetia MKI pada tahun 1970. Pada tahun 1974, urusetia MKI di bawah Bahagian Agama Jabatan Perdana Menteri. Seterusnya, urusetia MKI adalah di bawah Bahagian Hal Ehwal Islam (BAHEIS), Jabatan Perdana Menteri. Seterusnya pada tahun 1997, Jakim adalah urusetia MKI.

8. Peraturan MKI
MKI diurus berasaskan kepada Peraturan MKI yang diluluskan oleh Majlis Raja-Raja. Peraturan ini telah beberapa kali melalui pindaan yang mana kesemua pindaan tersebut adalah atas perkenan Majlis Raja-Raja. Justeru, keurusetiaan MKI yang dilaksanakan JAKIM juga seharusnya berasaskan kepada Peraturan MKI. Pindaan-pindaan tersebut dibuat pada tahun 1971, 1973, 1976, 1980, 2010 dan akhir sekali pada tahun 2011. Saya belum pasti, tapi saya dengar-dengar ada cadangan untuk pindaan Peraturan MKI dalam masa terdekat ini. Kita tunggu berita lanjut.

9. Keahlian MKI
MKI bukan sahaja penubuhannya diperkenan oleh Majlis Raja-Raja, tetapi juga keahliannya juga mendapat perkenan Majlis Raja-Raja. MKI dipengerusikan oleh seorang yang dilantik oleh Majlis Raja-Raja atas syor Perdana Menteri. Timbalan Pengerusi juga dilantik oleh Majlis Raja-Raja atas syor Perdana Menteri. Ahli-ahlinya mewakili negeri dilantik oleh Duli-Duli Yang Maha Mulia Raja Pemerintah di negeri-negeri dan wakil bagi negeri Melaka dan Pulau Pinang dan Wilayah-Wilayah Persekutuan dilantik oleh Yang di-Pertuan Agong. Bagi negeri Sabah dan Sarawak, wakilnya dilantik oleh Yang di-Pertuan Agong dengan perakuan Yang di-Pertua Negeri setelah mendapat nasihat Majlis Ugama Islam negeri masing-masing. Kesemua pekara ini didapati dalam Peraturan MKI, iaitu Peraturan 1.

10. Penutup
Banyak lagi perkara yang saya ingin kongsikan tentang MKI dan Jakim, tetapi saya fikir, bagi menjawab persoalan serta kebimbangan sesetengah pihak tentang perkembangan terbaru, yang dikhabarkan oleh media bahawa Sultan Selangor, Sultan Sharafuddin Idris Shah dilantik oleh Majlis Raja-Raja sebagai Pengerusi Majlis Agama Kebangsaan (yang sebetulnya MKI) dan dalam berita yang sama, akhbar menyampaikan bahawa Jakim berada di bawah seliaan (The Star (sebelum ini) menggunakan istilah purview) Majlis Raja-Raja. Apa-apa pun, kita tunggu kenyataan atau maklumat rasmi. Tak perlu lompat-lompat dulu.

Prof Datuk Dr Shamrahayu Ab Aziz
Pakar Perlembagaan

Artikel ini telah disiarkan terlebih dahulu di Facebook penulis.


Sultan Selangor murka vandalisme mural pemimpin

SHAH ALAM, 28 Zulkaedah 1441H, Isnin – Sultan Selangor Sultan Sharafuddin Idris Shah menyifatkan perbuatan vandalisme dengan menconteng perkataan kurang menyenangkan pada mural gergasi potret beberapa pemimpin negara di Taman Cahaya Alam Seksyen U12 di sini hari ini, sebagai tindakan sangat biadap.

Sultan Sharafuddin dalam satu kenyataan hari ini menzahirkan rasa sangat dukacita, kesal dan kecewa dengan perbuatan vandalisme itu kerana baginda sangat menghargai karya seni pelukis tempatan yang dihasilkan di Selangor.

Baginda turut berpandangan kejadian itu bukan dilakukan oleh individu kurang siuman atau budak-budak nakal, tetapi lebih kepada bermotifkan politik kebencian.

Sultan Selangor turut mengharapkan supaya pelaku vandalisme itu dapat ditangkap dan dikenakan tindakan undang-undang.

Dalam pada itu, Menteri Besar Selangor Datuk Seri Amirudin Shari, menerusi ciapan Twitternya menggesa pihak berkuasa menyiasat dan mengambil tindakan tegas terhadap mereka yang terlibat dalam insiden vandalisme berkenaan.

Sementara itu, Majlis Bandaraya Shah Alam (MBSA) menyatakan akan mengambil tindakan tegas terhadap pelaku vandalisme mural gergasi potret beberapa pemimpin negara itu.

Ketua Bahagian Korporat dan Perhubungan Awam MBSA Shahrin Ahmad berkata, pihaknya memandang serius perbuatan tersebut dan tindakan akan diambil mengikut Undang-Undang Kecil Vandalisme (MBSA) 2005.

“Tindakan vandalisme seperti ini amat dikesali kerana mural gergasi tersebut diabadikan sebagai menghargai peranan serta sumbangan semua pihak khususnya pemimpin negara yang bekerja keras dan komited dalam menangani wabak COVID-19.

“MBSA telah mengambil langkah segera dengan mengecat semula dinding tersebut dengan cat putih dan pada masa yang sama, satu laporan polis mengenai perkara tersebut dibuat di Balai Polis Seksyen 6 pagi tadi,” menurutnya dalam satu kenyataan hari ini.

Pada masa sama katanya, MBSA juga menasihatkan mana-mana pihak supaya merujuk terlebih dahulu kepada pihak berkuasa tempatan tersebut sebelum melakukan aktiviti melukis mural di tempat awam di bawah pentadbiran majlis berkenaan.

Dalam pada itu, UMNO Bahagian Shah Alam turut membuat satu laporan polis berhubung insiden vandalisme berkenaan di balai polis sama kira-kira pukul 3 petang tadi.

Ketua Bahagiannya, Datuk Azhari Shaari berkata laporan itu dibuat bagi menggesa polis mengesan individu yang terlibat dalam kejadian berkenaan.

“Ia tidak sepatutnya berlaku kerana mural itu diabadikan bagi menghargai peranan dan sumbangan semua pihak yang bekerja keras menangani pandemik COVID-19 dan perbuatan ini dianggap memalukan dan menghina pemimpin negara,” katanya.

Kejadian vandalisme ke atas mural gergasi potret pemimpin negara tersebut disedari seorang pekerja restoran di kawasan itu yang kebetulan melalui lokasi mural tersebut kira-kira 8 pagi tadi.

Mural gergasi itu memaparkan potret Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, Perdana Menteri Tan Sri Muhyiddin Yassin, Ketua Pengarah Kesihatan Datuk Dr Noor Hisham Abdullah dan Presiden PAS Datuk Seri Abdul Hadi Awang diconteng dengan perkataan kurang menyenangkan menggunakan cat merah.

Mural itu adalah hasil karya tiga anak muda iaitu Muhammad Suhaimi Ali, 27, Muhamad Firdaus Nordin, 26, dan Abdul Hadi Ramli, 27 tahun. – Bernama


COVID-19: Operasi talian CPRC ditamatkan

BANGI, 16 Zulhijjah 1444H, Rabu – Kementerian Kesihatan (KKM) mengumumkan operasi talian COVID-19 Pusat Kesiapsiagaan dan Tindak Cepat Krisis (CPRC) Kebangsaan telah ditamatkan sejak 1 Julai lalu.

KKM dalam kenyataan memaklumkan, operasi talian yang ditamatkan adalah membabitkan Talian Hotline CPRC dan Talian Bantuan CAC Maya.

“Untuk pertanyaan berkenaan MySejahtera, sila gunakan Interactive Helpdesk dalam aplikasi MySejahtera,” katanya.

CPRC yang ditubuhkan melalui Rancangan Malaysia ke-9 (2005-2010), berfungsi sebagai penyelaras, pusat arahan dan koordinasi bagi aktiviti kesiapsiagaan serta respon terhadap kejadian wabak penyakit berjangkit, kecemasan, krisis dan bencana di peringkat kebangsaan.

Ia juga berperanan merancang pembangunan sumber insan, peralatan perlindungan diri, ubat-ubatan dan vaksin agar mencukupi.


Penduduk Palestin demontrasi tanda solidiriti pada tahanan mogok lapar

GAZA, 20 Rabiulawal 1443H, Rabu – Penduduk Palestin mengadakan demontrasi sebagai tanda solidariti terhadap tujuh tahanan mogok lapar di penjara negara haram Israel.

Demonstrasi yang dianjurkan Suruhanjaya Tahanan dan bekas Tahanan Palestin diadakan di ibu pejabat Jawatankuasa Palang Merah Antarabangsa (ICRC), semalam.

Mereka menggesa pembebasan segera terhadap tujuh tahanan sambil memegang sepanduk bertulis ‘Pentadbiran Penahanan adalah Jenayah’ dan ‘Hentikan Pentadbiran Penahanan’

Pentadbiran penahanan didakwa polisi kejam yang membolehkan rakyat Palestin ditahan selama-lamanya berdasarkan maklumat rahsia tanpa dikenakan pertuduhan atau dibicarakan.

Antara banduan yang terbabit dengan mogor lapar ialah Kayed Fasfous yang telah memasuki hari ke-103 ditahan diikuti Miqdad Qawasmeh, 94 hari, Alaa Aaraj 79 hari, Hesham Abu Hawwash 70 hari.

Selain itu Shadi Abu-Akr, 62 hari, Ayyad Hureimi 31 hari dan Rateb Harebat, 16 hari ditahan.

Bagaimanapun Kayed dan Miqdad dipindahkan ke hospital berikutan berdepan masalah kesihatan dan dehidrasi yang serius.

Kedua-dua banduan itu menuntut kebebasan kerana bukti yang didakwa terhadap mereka masih dirahsiakan.

Lebih menyedihkan peguam tidak dibenarkan melawat merekq, menurut Jawatankuasa Banduan, sebuah kumpulan aktivis yang menyokong banduan. – Agensi


Siasatan segera bersama SPRM berhubung video lesen ‘gerenti lulus’: JPJ

PUTRAJAYA, 29 Rabiulakhir 1443H, Sabtu – Jabatan Pengangkutan Jalan (JPJ) akan membuat siasatan segera dengan kerjasama Suruhanjaya Pencegahan Rasuah Malaysia (SPRM), berhubung dakwaan seorang pempengaruh media sosial bernama Azrul Affandi Sobry mengenai ‘Lesen Terbang’.

JPJ dalam satu kenyataan menyatakan perkara itu dipandang serius, dan individu berkenaan akan dipanggil bagi mendapatkan kenyataan lanjut dan membantu siasatan.

“JPJ ingin menegaskan bahawa tidak akan berkompromi dengan sebarang bentuk salah laku yang melibatkan warga kerja JPJ sekiranya benar yang diuar-uarkan oleh saudara Azrul Affandi Sobry, di mana anggota penguatkuasa JPJ terlibat dalam aktiviti menjual lesen terbang,” menurut JPJ dalam satu kenyataan di sini hari ini.

Kenyataan JPJ itu menyatakan sehingga kini beberapa siri siasatan SPRM telah dijalankan contohnya pada 2018.

Menerusi hantaran di media sosial, Azrul Affandi mendakwa terdapat pegawai JPJ yang terlibat secara langsung dalam aktiviti menjual lesen memandu secara haram, dengan menerima wang sogokan biarpun tidak melepasi ujian yang ditetapkan di institut memandu. – Bernama


Logo elemen kesatuan rakyat dipilih untuk Kempen Pembudayaan Norma Baharu

Oleh Athirah Huda Zalhe

BANGI, 19 Zulhijjah 1441H, Ahad – Logo dan slogan ‘Bersama Hentikan Wabak COVID-19’ ciptaan Mohd Nor Fakihin Aqsa Mohd Nor Azam dipilih untuk digunakan dalam Kempen Pembudayaan Norma Baharu yang dirasmikan Perdana Menteri, Tan Sri Muhyiddin Yassin, semalam.

Logo berkenaan mendapat tempat pertama dalam Pertandingan Mencipta Logo dan Tagline Kempen Pembudayaan Norma Baharu, anjuran Kementerian Komunikasi dan Multimedia Malaysia bermula 1 hingga 10 Julai lalu.

Mohd Nor Fakihin, 28, berkata, beliau tidak menyangka logo ciptaannya dipilih antara 2,150 penyertaan lain yang diadili.

Memanjatkan rasa syukur atas kemenangan itu, beliau berbangga karyanya akan diguna pakai sepanjang tempoh kempen berlangsung.

“Pertandingan ini dikongsikan oleh kakak saya yang juga seorang doktor perubatan. Beliau menggalakkan saya menyertai.

“Alhamdulillah, saya tidak sangka rezeki saya dipilih dan menang antara lebih 2,000 penyertaan logo lain,” katanya ketika dihubungi Ismaweb.net, hari ini.

Meskipun tidak berkhidmat sebagai petugas barisan hadapan, Mohd Nor Fakihin berkata, beliau berbangga kerana boleh menyumbang idea kreatifnya kepada negara dalam melawan wabak ini.

Bercerita lanjut, beliau mengambil masa selama seminggu untuk mencari idea menghasilkan logo berkenaan, dan turut menghantar beberapa ciptaan logo lain.

“Kebanyakan logo yang dihantar itu ideanya lebih kurang sama, namun yang dipilih adalah yang ini.

“Dalam idea itu saya mengutamakan elemen kesatuan rakyat dalam tempoh Perintah Kawalan Pergerakan (PKP) untuk mengekang penularan wabak,” katanya.

Pada masa sama, beliau turut menerapkan simbol bintang yang terdapat dalam Jalur Gemilang sebagai lambang negara Malaysia, mewakili seluruh negeri dan wilayah.

“Alhamdulillah, saya mendapat tempat pertama dan menerima hadiah berupa wang tunai RM5,000.

“Hadiah ini adalah rezeki untuk saya yang kini dalam fasa mencari pekerjaan selepas memutuskan berhenti menyambung pengajian PhD atas faktor kewangan,” katanya.


Kelengkapan LCS boleh digunakan dan tidak usang: BNS

BANGI, 15 Muharam 1444H, Sabtu – Kelengkapan kapal tempur pesisir (LCS) yang bernilai RM1.7 billion dan dibeli secara pukal kini ditempatkan di stor Boustead Naval Shipyard Sdn Bhd (BNS) akan digunakan sepenuhnya.

Ketua Pegawai Eksekutif BNS, Azhar Jumaat menafikan dakwaan Pengerusi Jawatankuasa Kira-kira Wang Negara (PAC), Woh Kah Woh sambil menjelaskan semua kelengkapan berada dalam keadaan baik dan terjaga.

“Tidak timbul isu kelengkapan itu tidak boleh digunakan seperti didakwa, kesemua kelengkapan itu disimpan untuk tempoh yang lama dan memerlukan pemeliharaan dan penyelenggaraan semasa dalam simpanan.

“Semua peralatan itu diperakui tidak usang serta boleh digunakan 25 tahun lagi dari sekarang,” katanya seperti dipetik portal tempatan, hari ini.

Terdahulu kira-kira 48 pengamal media dari pelbagai agensi dibawa melawat tapak pembinaan LCS di Lumut.

Semalam, Kah Woh menerusi kenyataan berkongsi kisah sedih ketika membuat lawatan ke BNS, 11 Disember lalu.

Kah Woh menjelaskan ketika menyertai rombongan bersama Kementerian Pertahanan, Tentera Laut Diraja Malaysia, Boustead Heavy Industries Corporation Bhd dan BNS ke stor, didapati terdapat 13 gudang menyimpan peralatan LCS dan lapan lagi BNS General Store yang mempunyai campuran LCS dan peralatan am.

Malah, pihaknya dimaklumkan jumlah nilai peralatan dalam simpanan ialah RM1,757,791,266.02 dengan lebih kurang 15 peratus daripadanya telah usang sehingga melibatkan kerugian RM263,668,689.90.

Projek pembinaan LCS merupakan perolehan terbesar dalam sejarah Kementerian Pertahanan dengan kos keseluruhan RM9 bilion dan kontrak projek berkenaan yang bermula 2013 itu dijangka siap dalam masa 10 tahun.

Minggu lalu, PAC dalam laporannya menyatakan kerajaan sudah membayar RM6.083 bilion untuk projek lima kapal LCS kepada BNS, yang dilaksanakan secara runding terus, namun setakat ini tiada kapal diterima.

Beliau pada masa sama turut mendedahkan lebihan kos projek LCS berjumlah RM1.4 bilion, dengan RM400 juta digunakan untuk membayar hutang lama daripada projek kapal peronda lama.

Sementara itu, PAC melalui laporannya mengumumkan sembilan rumusannya sebagai punca kepincangan projek pembinaan enam LCS itu, selain mengesyorkan tujuh langkah.

Ia termasuk Suruhanjaya Pencegahan Rasuah Malaysia (SPRM) mengambil tindakan terhadap dapatan laporan PAC itu, Laporan Audit Forensik dan laporan Jawatankuasa Siasatan Tadbir Urus, Perolehan dan Kewangan Kerajaan (JKSTUPKK).


Warga Russia serbu lapangan terbang, jejak penumpang tiba dari Tel Aviv

MAKHACHKALA, 15 Rabiulakhir 1445H, Isnin – Sekumpulan penduduk tempatan di wilayah Dagestan yang kebanyakannya beragama Islam di Russia telah menyerbu Lapangan Terbang Antarabangsa Makhachkala untuk mencari penumpang Yahudi yang tiba dari Israel.

Video yang disiarkan ke media sosial menunjukkan ratusan lelaki muda, ada yang membawa bendera Palestin atau sepanduk mengecam Israel, menyerbu ke landasan lapangan terbang.

Penumpang yang baru tiba dari Tel Aviv terpaksa berselindung di dalam pesawat kerana takut diserang. Tiada sesiapa yang cedera parah atau terbunuh dalam serbuan itu.

Rusuhan itu dilaporkan berlaku selepas beberapa catatan di platform media sosial Telegram bahawa penerbangan dari Tel Aviv akan tiba petang itu bersama pelarian dari Israel.

Beberapa papan tanda yang dipegang penduduk tempatan itu bertulis, ‘Kami menentang pelarian Yahudi’ dan ‘Pembunuh kanak-kanak tidak mempunyai tempat di Dagestan’.

Pihak berkuasa penerbangan Russia berkata pada lewat Ahad bahawa semua penduduk tempatan yang melakukan protes telah dikeluarkan dari lapangan terbang, manakala klip video yang tersebar dalam talian menunjukkan polis menahan beberapa penunjuk perasaan.

Pihak berkuasa agama tempatan mencadangkan supaya memindahkan kira-kira 800 keluarga Yahudi dari seluruh Dagestan, kebanyakannya di bandar selatan Derbent.

Tokoh-tokoh terkemuka di Dagestan memaklumkan, mereka menyokong Palestin dan menentang negara Israel sejak negara haram itu melancarkan serangan balas yang bertubi-tubi di Gaza sehingga membunuh lebih 8,000 orang. – Agensi


PAS nafi agihan kerusi MN temui jalan buntu: Ahmad Samsuri

KUALA TERENGGANU, 12 Rejab 1442H, Rabu – PAS hari ini menolak dakwaan pembahagian kerusi bagi menghadapi Pilihan Raya Umum ke-15 (PRU15) antara parti di bawah gabungan Muafakat Nasional (MN) di Terengganu, menemui jalan buntu.

Naib Presiden PAS Datuk Seri Dr. Ahmad Samsuri Mokhtar berkata, sebaliknya isu pembahagian kerusi itu masih lagi di peringkat perbicangan, dan terlalu awal untuk mana-mana pihak menyatakan ia menemui jalan buntu.

“Pada saya tidak buntu cuma tidak selesai lagi, bukan penamat lagi. Baru dua kali bertemu (berbincang), jadi dua kali bertemu untuk kata sudah jalan buntu itu saya rasa terlalu awal. Panjang lagi perjalanan, InsyaAllah kita optimis kena berjaya,” katanya ketika ditemui pemberita selepas mempengerusikan mesyuarat Exco di sini.

Beliau berkata demikian ketika diminta mengulas mengenai kenyataan Pengarah Pilihan Raya UMNO, Datuk Seri Tajuddin Abdul Rahman baru-baru ini yang dilaporkan berkata, perbincangan antara UMNO dan PAS di Terengganu mungkin sudah menemui jalan buntu, setelah PAS menolak cadangan UMNO mengenai pengagihan kerusi.

Namun, Ahmad Samsuri yang juga Menteri Besar Terengganu berkata ia merupakan pandangan peribadi Tajuddin dan beliau menyeru kepimpinan utama parti tidak berputus asa dan sentiasa mencari jalan penyelesaian. – Bernama


ATM kerah 1,140 anggota bantu redakan gelombang ke-3 COVID-19

KUALA LUMPUR, 23 Safar 1442H, Ahad – Seramai 1,140 anggota tentera dikerah membantu negara dan pihak berkuasa terutama Kementerian Kesihatan Malaysia memutuskan rantaian penularan gelombang ketiga pandemik COVID-19.

Markas Angkatan Tentera Malaysia (ATM) dalam kenyataan hari ini menyebut anggota Tentera Darat Malaysia (TDM), Tentera Laut Diraja Malaysia (TLDM) dan Tentera Udara Diraja Malaysia (TUDM) akan terbabit penugasan sekatan jalan raya serta rondaan menggunakan kenderaan pelbagai guna (MPV).

“Panglima ATM Tan Sri Affendi Buang menggagaskan ATM sentiasa komited dan bersiap siaga membantu agensi lain berkaitan bagi menangani pandemik COVID-19 yang kini memasuki gelombang ketiga,” menurut kenyataan itu.

Kenyataan itu menyebut melalui ‘Op Penawar,’ anggota tentera diatur gerak bagi menguatkuasakan Perintah Kawalan Pergerakan Pemulihan (PKPP), Perintah Kawalan Pergerakan Diperketatkan Bersasar (PKPDB) dan Perintah Kawalan Pergerakan Bersyarat (PKPB).

“Anggota tentera akan meningkatkan aspek kawalan seperti pemasangan wayar concertina di kawasan-kawasan yang berisiko tinggi sepertimana yang dilaksanakan di Kunak dan Semporna, Sabah.

“Ini termasuk pelaksanaan Pasukan Petugas Operasi Pematuhan dalam membantu pihak Polis Diraja Malaysia (PDRM) memantau dan menguat kuasa pematuhan prosedur operasi standard (SOP) PKPP yang telah ditetapkan,” menurut kenyataan itu.

Markas ATM berkata atur gerak anggota akan ditambah mengikut keperluan dari semasa ke semasa terutama di kawasan PKPD dan PKPDB di Tawau, Kunak, Semporna dan Lahad Datu serta PKPB Mukim Klang.

“Sebagai contoh, sehingga semalam TDM telah menambah 40 anggota untuk ditugaskan di kawasan Zon Merah di Mukim Klang,” katanya.

Dalam pada itu, Pasukan Petugas Kebangsaan (NTF) dengan kerjasama agensi keselamatan lain seperti ATM, Agensi Kawalan Sempadan Malaysia (AKSEM), Jabatan Imigresen dan Jabatan Kastam Diraja Malaysia menerusi Op Benteng akan terus mempertingkat kawalan sempadan maritim dan darat.

Kenyataan itu memaklumkan bahawa kawasan Pantai Timur Sabah akan diberikan fokus untuk mengekang kemasukan pendatang tanpa izin dari negara jiran.

“Ini juga termasuk memperkasakan kerjasama kawalan persempadanan di bawah tanggungjawab Kawasan Keselamatan Khas Pantai Timur Sabah (ESSCom),” menurut kenyataan itu.

Sehubungan itu, ATM melalui Kor Kesihatan Diraja komited bekerjasama dengan pihak KKM dan beroperasi secara bersepadu menyediakan Penasihat Teknikal di Tindakan Cepat Krisis Kebangsaan (CPRC).

“Ia juga membabitkan pegawai perubatan, pergigian serta paramedik tentera yang menyediakan perkhidmatan ujian Real-Time Reverse Transcription-Polymerase Chain Reaction (RT-PCR).

“…. perkhidmatan nyah kuman, pos rawatan dan atur gerak aset perubatan di Hospital Medan bagi membantu operasi Kementerian Kesihatan dalam menangani wabak COVID-19 ini,” katanya.

Pada masa sama, TUDM turut melaksanakan penerbangan khas untuk membawa peralatan perubatan, pakaian perlindungan diri (PPE) dan sampel RT menggunakan pesawat jenis A400M yang berpangkalan di Pangkalan Udara Subang.

Kenyataan itu juga menjelaskan bahawa TUDM sudah melaksanakan misi penerbangan bagi membawa barangan serta kelengkapan perubatan ke Lapangan Terbang Antarabangsa Kota Kinabalu dan Lapangan Terbang Tawau.

“Penerbangan ini adalah kerjasama antara kementerian terbabit dan ATM bagi menyalurkan bantuan serta barangan perubatan dalam misi mengekang wabak itu,” menurut kenyataan itu. – Bernaama


Kurma sedekah, duit raya atau Musang King mungkin rasuah

KLUANG, 17 Ramadan 1442H, Khamis – Tindakan tegas akan dikenakan terhadap mana-mana pegawai dan anggota polis di Johor yang menerima duit raya.

Ketua Polis Johor, Datuk Ayob Khan Mydin Pitchay memberi amaran beliau tidak akan bertolak ansur berhubung perkara itu.

“Kalau ada aduan, saya akan ambil tindakan. Tiada istilah duit raya, yang tadi ditanya itu kurma, kurma bagi saya itu biasa.

“Tapi kalau duit raya lain. Kalau tauke judi bagi duit raya bukannya RM1,000 tapi kadang-kadang sampai RM10,000. Kalau ada maklumat saya akan ambil tindakan.

“Yang mana ambil rasuah, saya sudah dan akan ambil tindakan siasat, tiada tolak ansur,” katanya seperti dilapor media tempatan.

Dalam pada itu, Ayob Khan berkata, pemberian kurma yang kerap diamalkan umat Islam pada Ramadan tidak dianggap rasuah kerana lebih berupa hadiah kepada seseorang.

“Takkanlah kita nak kategorikan pemberian kurma sebagai rasuah terutama bulan puasa ini, banyak sedekah makanan dapat pahala banyak,” katanya.

Katanya lagi, Penasihat Majlis Agama Islam Negeri Johor, Datuk Nooh Gadot, turut menggunakan istilah hadiah bagi mereka yang berkemampuan.

Bagaimanapun bagi Musang King, beliau berkata, ia mungkin dianggap rasuah kerana harganya yang mahal.


4 maut rusuhan di Capitol AS

WASHINGTON, 23 Jamadilawal 1442H, Khamis – Sekurang-kurangnya empat terbunuh dalam insiden rusuhan oleh penyokong Presiden Donald Trump di Capitol Amerika Syarikat (AS).

Terdahulu, polis mengesahkan seorang wanita maut ditembak dan menurut Ketua Polis D.C. Robert Contee, mangsa ditembak oleh pegawai polis Capitol berpakaian biasa, lapor Agensi Anadolu.

Identiti wanita itu belum dikenal pasti.

“Ini kejadian yang tragis dan saya mengucapkan takziah kepada keluarga dan rakan mangsa,” tambahnya.

Walaupun Polis Capitol, berada di bawah agensi penguatkuasaan undang-undang yang berasingan dengan Jabatan Polis D.C., namun siasatan mengenai insiden itu akan tetap dilakukan sama seperti kes lain membabitkan tembakan oleh anggota polis.

Contee berkata tiga lagi mangsa – seorang wanita dan dua lelaki – bagaimanapun beliau tidak memberikan butiran lanjut mengenai sebab kematian

Sementara itu, sekurang-kurangnya 14 anggota polis cedera, termasuk seorang parah, kata Contee.

Setakat ini, sekurang-kurangnya 52 orang ditahan, 47 daripadanya kerana melanggar perintah berkurung.

Polis turut menjumpai sebutir bom buatan sendiri masing-masing di Bangunan Jawatankuasa Demokratik dan di Bangunan Jawatankuasa Republik.

Senjata api dan bom botol turut dijumpai di dalam sebuah kenderaan di perkarangan Capitol. – Bernama


Rakyat Palestin maut diserang Israel ketika ke tempat kerja

RAMALLAH, 12 Jamadilakhir 1442H, Isnin – Seorang pekerja Palestin maut akibat lemas terkena gas pemedih mata dalam serangan tentera pengganas Israel berhampiran bandar Tulkarem di Tebing Barat, semalam.

Fouad Joudeh, 50, bersama beberapa pekerja lain diserang ketika melalui pagar pemisah di kampung Faroun untuk ke tempat kerja di Jaffa.

Bagaimanapun, pihak berkuasa Israel bertindak melarang mereka memasuki tanah yang dijajah sejak 1948 tanpa izin.

Fouad berusaha untuk ke tempat kerja setelah lebih 20 hari Israel menutup pagar pemisah itu kononnya sebagai langkah mengawal penularan wabak COVID-19.

Doktor di Hospital Rafedia di Nablus berkata, hasil bedah siasat mengesahkan bahawa Fouad meninggal dunia akibat menyedut gas pemedih mata dalam jumlah yang besar selain kegagalan jantung.

Ratusan penduduk Palestin di Nablus hadir ke majlis pengebumiannya dengan perasaan marah dan benci terhadap tindakan Israel – yang disifatkan bentuk kejahatan baru.

Fouad mempunyai kepada empat orang anak, di mana yang sulungnya baru berusia 10 tahun. – Agensi


Pendidikan berkonsep dari komuniti untuk komuniti

1. Permusafiran ke Kampung Trusan Jaya, Mukim Sematan, Daerah Lundu, Sarawak amat mengujakan. Selama ini saya menguruskan pengajian KAFA mereka dari Kuala Lumpur, kali ini saya berpeluang bertemu mereka.

2. Saya dapati mereka cukup bersemangat, apatah lagi mengetahui saya dari Semananjung, datang untuk mengajar mereka selama 1 jam. Jom belajar Halal bersama Abang Bilal.

3. Anjung Ikhlas adalah sebuah projek didik-santun golongan mualaf dan kurang berkemampuan agar mereka mendapat pendidikan berkualiti. Pesertanya terdiri daripada orang dewasa dan kanak-kanak.

4. Peserta Anjung Ikhlas dididik bukan untuk menjadi Muslim yang baik, tapi untuk menjadi Daie yang luar biasa. Proses ini memakan masa panjang, memerlukan Daie berkualiti dan sistem yang kukuh.

5. Terdapat perbezaan antara penawaran pendidikan KAFA kerajaan di Semenanjung dan Borneo. Di Sarawak, pelajar sekolah rendah hanya mendapat 36 jam/bulan pendidikan berbanding 70 jam/bulan pendidikan di Selangor.

6. Justeru, di Sarawak, Projek Pendidikan Anjung Ikhlas berperanan sebagai kelas pengukuhan tambahan, yang berhasrat melahirkan huffaz muda, ulama muda dan daie muda.

7. Pendidikan Anjung Ikhlas bersifat teori dan praktikal. Sambil belajar, peserta boleh terus berkhidmat sebagai imam, muazzin dan daie di komuniti, kerana ia adalah pendidikan berkonsepkan “dari komuniti untuk komuniti”.

8. Di tahun 2022 ini, bersama kita impikan untuk menaja 100 orang daie Anjung Ikhlas di seluruh Borneo, dengan jumlah pelajar 5,000 orang.

Salam Peduli & Prihatin,
BILAL JAILANI
Pengurus Besar
Yayasan Ikhlas (Maybank 5628 3462 6228)


Rasuah antara punca rakyat tak dapat perkhidmatan sepatutnya: Sultan Nazrin

SHAH ALAM, 26 Safar 1444H, Khamis – Gejala rasuah menjadi antara punca rakyat tidak mendapat perkhidmatan, pengagihan kekayaan tidak seimbang dan ketirisan khazanah negara, titah Sultan Perak Sultan Nazrin Shah.

Baginda bertitah rasuah juga mengakibatkan pembangunan tidak lestari, pencemaran alam sekitar, membantutkan pertumbuhan ekonomi, menghilangkan minat pelabur asing, meningkatkan kos pentadbiran dan urus niaga serta mendorong berlakunya ketidakstabilan politik.

“Banyak negara dianugerahi rahmat Ilahi dengan pelbagai sumber kekayaan, tetapi kerana rasuah ada yang terbenam dalam kemelut kemunduran dan tertimbus dalam lumpur kemiskinan. Kekayaan negara disalah guna – hasil mahsul lesap.

“Akibatnya, kemunduran terus melanda, kemiskinan terus merebak. Apabila tidak ada kesungguhan untuk membanteras rasuah, perlakuan rasuah akan tumbuh melebar…lalu diterima sebagai norma dan meresap menjadi budaya, akhirnya memusnahkan sesebuah negara bangsa,” titah baginda.

Baginda bertitah demikian pada majlis pelancaran buku ‘Korupsi dan Kemunafikan dalam Politik Melayu; Perlunya Disegerakan Transformasi Moral Etika’ hasil tulisan Profesor Emeritus Tan Sri Dr Mohd Kamal Hassan di sini hari ini.

Sultan Nazrin bertitah rasuah ialah penyakit dalam masyarakat yang bersifat barah, yang menjalar sedikit demi sedikit, merosakkan satu persatu organ organisasi sehingga akhirnya melumpuhkan organisasi dan membawa maut jika dibiarkan merebak tanpa disegerakan rawatan kemoterapi.

Titah baginda, daripada 180 negara yang dilaksanakan penilaian oleh Transparency International, Malaysia jatuh daripada kedudukan ke-57 dengan skor 52 pada 2020, ke kedudukan ke-62 mencatat skor 48 pada tahun lepas dan kini Malaysia dikelompokkan dalam kumpulan dua pertiga negara yang mencapai skor di bawah 50.

“Oleh yang demikian, kita tidak boleh memandang ringan, bersifat leka, memilih melakukan penafian, memikirkan segala justifikasi – bersilat dengan segala helah mahu menidakkan kewujudan ‘gajah’ rasuah di hadapan mata,” titah baginda.

Sultan Nazrin menegaskan masyarakat wajib bersifat berani mengakui realiti bahawa amalan rasuah sedang berlaku pada skala yang membahayakan berdasarkan teguran berulang kali yang terkandung dalam laporan Ketua Audit Negara dan pelbagai penemuan Jawatankuasa Kira-Kira Wang Negara.

“Bilangan aduan serta rungutan yang dilaporkan kepada Suruhanjaya Pencegahan Rasuah Malaysia, subjek yang terkandung dalam surat layang, berita yang terpapar dalam media dan isu yang diuar-uarkan dalam media sosial, hendaklah dijadikan cermin serta dianggap petunjuk kepada situasi rasuah yang berlaku.

“Malah jalan raya berlopak, longkang tersumbat, bangunan runtuh, bumbung bocor, pencemaran alam, penerokaan haram, rumput dan taman yang tidak terurus, masing-masing mempunyai bahasa tersendiri, menyampaikan mesej akan standard tadbir urus yang sedang berlaku,” titah baginda.

Sultan Nazrin bertitah hari ini lebih ramai manusia yang disesatkan dengan kuasa dan kekayaan tanpa sedar dan malu akan kebarangkalian tergelincir melakukan perbuatan berunsur syirik kerana sanggup mengabdikan diri menjadi hamba kepada wang, kuasa, pangkat dan jawatan sehingga mendewakan manusia lain.

Baginda juga mengingatkan bahawa sumber kuasa yang diperoleh melalui sogokan belum terjamin dikembari dengan kesetiaan dan sifat sebenar manusia akan terserlah ketika mendapat jawatan, kuasa serta kekayaan dengan tidak lagi mengotakan janji selain menjelmanya sifat sombong dan bongkak.

Dalam pada itu, Sultan Nazrin bertitah dalam usaha melakukan yang makruf dan menentang yang mungkar, jangan sama sekali berputus asa berdoa memohon petunjuk dan kekuatan daripada Ilahi, justeru baginda menitahkan khutbah pada setiap solat Jumaat di negeri Perak dilengkapkan dua doa.

“Pertama: Ya Dzal Jalali Wal Ikram! Jadikanlah kami antara hamba-Mu yang memelihara amanah. Kuatkan iman kami agar menjauhi perbuatan khianat seperti salah guna harta benda bukan milik kami, memberi atau menerima rasuah, menyalahgunakan kuasa untuk kepentingan diri, serta jauhkan kami termasuk dalam golongan yang mengabaikan tanggungjawab yang diamanahkan.

“Kedua: Ya Malikul Mulk! Jauhi negara kami daripada kehancuran disebabkan perbuatan rasuah; serahkan tanggungjawab pimpinan dan pengurusan negara kami kepada kalangan hamba-Mu yang amanah dan ikhlas, serta tegas lagi berani menegakkan kebenaran dan melaksanakan keadilan berlandaskan hukum,” titah baginda.

Sultan Nazrin bertitah bahawa negara juga memerlukan lebih ramai murabbi (pendidik) untuk tampil ke hadapan secara berani menggemakan mesej memerangi rasuah kerana golongan ini mempunyai peranan yang amat penting untuk mendidik dan menyuburkan kesedaran kerohanian serta moral.

Mengenai pelancaran buku hari ini, Sultan Nazrin bertitah bahawa pendekatan penulis, Dr Mohd Kamal merupakan pendekatan baharu di luar kotak budaya bangsa melalui pemilihan dua kata kunci iaitu korupsi serta kemunafikan dan mengaitkannya dengan politik Melayu sebagai tajuk buku dan kandungan buku ini amat perlu disebarkan mesejnya ke setiap tempat dalam bahasa yang mudah difahami. – Bernama


Komponen GTA setuju guna nama, logo Pejuang untuk PRU15

PUTRAJAYA, 14 Rabiulawal 1444H, Selasa – Parti-parti komponen Gerakan Tanah Air (GTA) bersetuju untuk menggunakan nama, logo dan bendera Parti Pejuang Tanah Air (Pejuang) bagi menghadapi Pilihan Raya Umum ke-15 (PRU15).

Pengerusi Penaja GTA, Tun Dr Mahathir Mohamad berkata, keputusan itu dibuat susulan penubuhan gerakan berkenaan masih belum mendapat kelulusan Jabatan Pendaftaran Pertubuhan (ROS), sementara Parlimen sudah pun dibubarkan.

Beliau berkata, meskipun penubuhan itu diluluskan dalam masa terdekat, parti-parti komponen masih tidak boleh bertanding sebagai GTA.

“Sebab itu, kita telah buat keputusan hari ini iaitu kita akan bertanding dengan nama Pejuang dengan menggunakan simbol dan bendera Pejuang.

“Semua yang bersetuju dengan GTA akan bertanding dengan nama Pejuang, melainkan di Kelantan kerana Putra akan bertanding di Kelantan,” katanya dalam sidang media selepas mempengerusikan mesyuarat GTA di Yayasan Kepimpinan Perdana, di sini hari ini.

Dr Mahathir berkata, agihan kawasan dan senarai calon akan diputuskan oleh setiap presiden parti termasuk orang perseorangan yang menggantikan pertubuhan bukan kerajaan (NGO).

Bekas Perdana Menteri itu turut mengesahkan akan mempertahankan kerusi P004 Langkawi pada PRU15 nanti.

“Kita buat keputusan iaitu di Langkawi yang mana calonnya adalah Dr Mahathir Mohamad.

“Tetapi bukan sebagai calon bakal Perdana Menteri, sebagai calon wakil rakyat sahaja. Kita tidak tentukan siapa yang akan jadi Perdana Menteri, kerana calon itu relevan kalau kita menang sahaja,” katanya.

Pada masa sama, gerakan itu juga bersetuju untuk mempertimbangkan mengenai kemungkinan bekerjasama dengan parti-parti yang ‘sebulu’, tanpa menyebut secara jelas namanya.

“Kita sanggup bekerjasama kalau mereka ingin selamatkan negara kita ini daripada pemerintahan UMNO.

“Kerana kita dapati UMNO adalah sebuah parti yang tidak sama sekali mengambil berat tentang masalah rakyat, yang mereka nak ialah untuk jadi Perdana Menteri dan kerajaan,” katanya.

Penubuhan GTA yang diumumkan Dr Mahathir pada Ogos lalu dianggotai empat parti iaitu Pejuang, BERJASA, Parti Perikatan India Muslim Nasional (IMAN) dan Parti Bumiputera Perkasa Malaysia (Putra).

Bahkan, gerakan itu juga terbuka kepada NGO, orang perseorangan, ahli akademik serta golongan profesional dalam kalangan Melayu.


Ali Rustam terburu-buru bubar DUN, dakwa PH Melaka

BANGI, 29 Safar 1443H, Rabu – Yang di-Pertua Negeri, Tun Mohd Ali Mohd Rustam sewajarnya tidak bertindak terburu-buru dalam membubarkan Dewan Undangan Negeri (DUN).

Pengerusi Pakatan Harapan (PH) Melaka, Adly Zahari berkata, sepatutnya Mohd Ali mendengar pandangan daripada majoriti ADUN serta empat yang tidak menyokong kerajaan, sebelum membuat sebarang pertimbangan mengenai perkara itu.

Bahkan beliau berpandangan Ketua Menteri, Datuk Seri Sulaiman Md Ali tidak lagi mempunyai kepercayaan majoriti dan tidak wajar menasihat Yang di-Pertua Negeri bagi membubarkan DUN Melaka ke-14 khususnya dalam situasi pandemik COVID-19.

“Pilihan Raya Negeri Sarawak telah ditangguhkan atas alasan yang sama. Ini jelas mempamerkan sikap ketidak bertanggungjawaban ketua menteri.

“TYT juga sewajarnya tidak bertindak terburu-buru membubarkan DUN sebelum mendengar pandangan majoriti ADUN dan empat ADUN yang tidak lagi bersama kerajaan,” katanya seperti dilapor media tempatan hari ini.

Pada masa sama, PH Melaka berpandangan adalah tidak wajar seorang pemimpin yang telah hilang kepercayaan dibenarkan menjadi Ketua Menteri ‘Kerajaan Caretaker’.

Jelas Adly lagi, berbeza dengan situasi yang dihadapinya ketika hilang kepercayaan sebagai Ketua Menteri pada Mac 2020.

“Mengambil kira apa yang berlaku pada 2 Mac 2020 sebagai ‘precedent case’, apabila saya hilang kepercayaan sebagai Ketua Menteri Melaka.

“Tugas pentadbiran Kerajaan Negeri dipertanggungjawabkan kepada YB Setiausaha Kerajaan Negeri sehingga Ketua Menteri baharu dilantik.

“PH Melaka berpandangan kepada apa yang berlaku mempamerkan bahawa ‘norma-norma biasa’ tidak dilaksanakan oleh Pentadbiran Tertinggi Negeri dalam menangani krisis politik kali ini,” katanya.

Justeru, PH Melaka akan mempercepatkan proses perundangan bagi memastikan keabsahan kerajaan sementara (caretaker goverment) susulan pembubaran DUN Melaka.

Kemelut politik di Melaka tercetus selepas empat ADUN Melaka menarik sokongan kepada kerajaan negeri sedia ada.

Terdahulu, bekas Ketua Menteri Melaka, Datuk Seri Idris Haron, bersama tiga lagi ADUN Barisan Nasional (BN), Perikatan Nasional (PN) dan Bebas mengumumkan menarik sokongan terhadap kerajaan negeri pimpinan Datuk Seri Sulaiman Md Ali.

Tiga ADUN terbabit adalah Datuk Nor Azman Hassan (BN-Pantai Kundor), Datuk Noor Effandi Ahmad (Bersatu-Telok Mas) dan Datuk Norhizam Hassan Baktee (Bebas-Pengkalan Batu).

Keputusan itu berikutan ketidakyakinan mereka terhadap beberapa keputusan kerajaan negeri yang `flip-flop’ serta tidak dilaksanakan dengan sempurna.


Tambah bilangan lorong RFID elak sesak

BANGI, 16 Jamadilakhir 1443H, Rabu – Kutipan tol secara elektronik melalui perkhidmatan Identifikasi Frekuensi Radio (RFID) khususnya di Lembah Klang perlu penambahbaikan bagi memastikan objektif pelaksanaan teknologi dimanfaatkan sepenuhnya.

Walaupun inisiatif pelaksanaan RFID lebih senang dan selamat berbanding Touch’n Go (TNG) serta SmartTAG, keberkesanan sistem pemancar dan pengimbas tag sedia ada perkhidmatan itu antara isu yang perlu diberikan perhatian.

Ini kerana, tag sedia ada memaksa pengguna tol memperlahankan kenderaan mereka ketika memasuki lorong RFID bagi membolehkan imbasan tepat, kata Pensyarah Kanan Jabatan Teknologi dan Pengajian Rantaian Bekalan, Universiti Teknologi Mara (UiTM) Kampus Puncak Alam, Dr Mohd Hafiz Zulfakar.

“Ada juga mengeluh tag dipasang tidak dapat dikesan dan dibaca ketika melalui plaza tol. Ini mengakibatkan mereka terpaksa berhenti dan mengundur beberapa kali.

“Sekiranyan masih gagal, mereka terpaksa mengundur untuk menukar laluan bagi menggunakan kad TNG,” katanya.

Beliau dalam tulisan di Berita Harian hari ini berkata, suasana itu akan mengakibatkan kesesakan selain perasaan panik kepada sesetengah pemandu, sekali gus mendatangkan risiko kemalangan di plaza tol.

“Jumlah lorong RFID di plaza tol juga perlu ditambah bagi melancarkan transaksi. Ketika ini majoriti plaza tol hanya mempunyai satu sahaja lorong untuk transaksi tol kaedah berkenaan.

“Ini jelas tidak mencukupi ketika berdepan waktu puncak harian atau ketika musim perayaan, terutama sekiranya berlaku situasi kegagalan imbasan tag,” katanya.

Bukan sekadar itu, Dr Mohd Hafiz berkata, kesesakan di lorong RFID juga boleh berlaku apabila pengguna leka memastikan jumlah wang baki secukupnya dalam akaun e-dompet, disebabkan sistem sedia ada tidak akan membenarkan duit ditolak sekiranya jumlah minimum bayaran tidak mencukupi.

Justeru, bagi mengatasi masalah itu, beliau mencadangkan supaya membenarkan kutipan baki negatif pada kadar maksimum tertentu, yang boleh ditebus semula ketika tambah nilai seterusnya.

“Justeru, tiada kelibat kenderaan terpaksa ‘bersidai’ sementara menunggu pekerja plaza tol untuk menjelaskan bayaran.

“Selain itu, kerjasama dengan pihak bank boleh diwujudkan agar e-dompet disambung terus ke akaun simpanan pengguna seperti dilaksanakan di negara Kesatuan Eropah (EU) dan Australia,” katanya.

Menurut Dr Mohd Hafiz, sistem pengecaman nombor pendaftaran automatik (ANPR) juga dikhabarkan akan diperkenalkan secara berperingkat, seiring dengan pelaksanaan sistem RFID.

Katanya, jika sistem ANPR boleh diintegrasikan dengan pangkalan data Jabatan Pengangkutan Jalan (JPJ), sistem kutipan tol boleh dilaksanakan lebih efektif.

“Hal ini sudah digunakan di Melbourne dengan kutipan tol dikutip melalui bil dihantar terus ke alamat rumah pengguna berdasarkan maklumat diperoleh daripada sistem ANPR dan senarai daftar hak milik kenderaan.

“Langkah kerajaan melalui Kementerian Kerja Raya ini wajar diberi sokongan khususnya pengguna lebuh raya.

“Inisiatif penambahbaikan seperti terkandung dalam Rancangan Induk Sistem Pengangkutan Pintar berhasrat mewujudkan sistem pengangkutan lancar untuk rakyat serta memastikan aksesibiliti dan mobiliti rakyat ke tahap terbaik,” katanya.

Rujukan:


PAS gesa Muhyiddin terus terang hala tuju kerjasama politik dalam PRU15

BANGI, 7 Zulkaedah 1443H, Selasa – Presiden Parti Pribumi Bersatu Malaysia (Bersatu) Tan Sri Muhyiddin Yassin disarankan bersikap jujur dan berterus-terang kepada PAS berkaitan hala tuju kerjasama politik dalam Pilihan Raya Umum ke-15 (PRU15).

Bekas Pesuruhjaya PAS Melaka, Datuk Kamarudin Sedik berkata, adalah tidak wajar untuk PAS diheret bawah ‘khemah besar’ atau kerjasama persefahaman pilihan raya antara Bersatu dan pembangkang sekiranya melibatkan hubungan dengan DAP dan PKR.

Tegasnya, kebanyakan akar umbi PAS langsung tidak boleh menerima kehadiran DAP dan PKR dalam mana-mana kerjasama politik, melainkan dengan parti Melayu Islam.

“Bagaimanapun jika membabitkan urusan Bersatu sahaja, itu terserahlah kepada mereka, saya fikir PAS tidak campur tangan.

“Ini hak parti tersebut untuk berunding dengan mana-mana pihak tetapi jangan sampai mengheret nama PAS dan Perikatan Nasional (PN),” katanya seperti dilapor akhbar tempatan.

Menegaskan pendirian PAS, Kamarudin berkata, partinya lebih terbuka dan tidak ke tahap jumud dalam meneruskan hubungan politik berteraskan Melayu Islam jika melibatkan parti-parti Melayu seperti Pejuang.

Kelmarin, Muhyiddin mengakui pernah berjumpa dengan beberapa pimpinan parti-parti politik selain Barisan Nasional (BN) untuk merintis persefahaman bagi menghadapi PRU15.

Ahli Parlimen Pagoh itu menjawab kenyataan Presiden Parti Warisan (Warisan), Datuk Seri Mohd Shafie Apdal yang mendakwa Muhyiddin telah menghubunginya dua bulan lalu untuk mendapatkan sokongannya menjadi Perdana Menteri semula.


USJKT ditubuhkan kendali kes kematian dalam tahanan, lokap

KUALA LUMPUR, 1 Jamadilawal 1443H, Isnin – Polis Diraja Malaysia (PDRM) akan menubuhkan Unit Siasatan Jenayah Kematian Dalam Tahanan (USJKT) bagi menyiasat kes melibatkan tahanan di lokap.

Unit berkenaan akan beroperasi 1 Januari, untuk permulaan diketuai seorang pegawai kanan polis berpangkat superintenden dan dibantu 12 pegawai polis serta seorang pegawai awam.

Menteri Dalam Negeri, Datuk Seri Hamzah Zainudin berkata, unit ini memberi tumpuan kepada siasatan unsur jenayah dan mengenal pasti subjek, siasatan kecuaian atau kelalaian anggota serta pematuhan terhadap SOP dan arahan dikeluarkan.

“Beroperasi di bawah kendalian Jabatan Integriti dan Pematuhan Standard PDRM dan penubuhan unit baharu berkenaan menunjukkan keprihatinan kerajaan terhadap suara rakyat selain mempertingkat integriti dan imej polis,” katanya.

Sejak 2015 hingga 2021, sebanyak 176 kematian dalam lokap serta dalam tahanan telah direkodkan.

Terdahulu beliau menjelaskan kes kematian yang berlaku di lokap bukanlah sebuah perkauman seperti dibangkitkan setengah pihak dan tidak ada kena mengena dengan jantina.

Katanya, dalam masa terdekat ini, KDN akan berbincang dengan Kementerian Kewangan untuk melantik panel doktor.

“Ini bagi membawa terus tahanan ke klinik swasta kerana prosedur yang digunakan sekarang adalah menunggu doktor yang dihantar Kementerian Kesihatan.

“Ia memakan masa yang lama. Kita kalau boleh dapat tangkap sahaja sebelum masuk lokap sudah ada panel doktor buat saringan dan barulah kita tahu kesihatan tahanan,” katanya.


Trump diiring ejen rahsia susulan insiden tembakan di Rumah Putih

WASHINGTON, 21 Zulhijjah 1441H, Selasa – Presiden Donald Trump terpaksa diiring ejen Perkhidmatan Rahsia semasa meninggalkan sesi taklimat mengenai COVID-19 yang sedang berlangsung, berikutan insiden tembakan di luar Rumah Putih pada Isnin, lapor agensi berita Xinhua.

“Ada kejadian tembakan dan seseorang telah dibawa ke hospital. Saya tidak tahu keadaannya,” kata Trump.

“Nampaknya keadaan dapat dikawal dengan baik,” kata Trump.

Tiada orang lain yang cedera, katanya yang diiringi dan dibawa ke Pejabat Oval.

Seorang pegawai kanan pentadbiran memberitahu CNN kejadian berlaku di luar perkarangan Rumah Putih berhampiran dengan Dataran Lafayette dan suspek kini ditahan. – Bernama


15 bangunan kediaman musnah akibat serangan Israel di Gaza

RAMALLAH, 23 Syawal 1444H, Ahad – Sekurang-kurangnya 15 bangunan kediaman penduduk Palestin musnah dalam serangan udara tentera pengganas Israel di Semenanjung Gaza.

Menurut Kementerian Kesihatan, sekurang-kurangnya 33 rakyat Palestin terbunuh dan puluhan yang lain cedera dalam serangan ke atas Gaza sejak Selasa lalu.

“Kira-kira 940 unit rumah juga telah rosak, di mana 49 unit tidak lagi boleh didiami,” kata Ketua Pejabat Media Kerajaan yang dikendalikan Hamas, Salameh Maarouf.

Tentera Israel berkata, serangan udara itu adalah sebahagian daripada Operasi Perisai dan Anak Panahnya sebagai tindak balas terhadap tembakan roket dari Gaza berikutan kematian seorang tahanan Palestin mogok lapar di penjara Israel minggu lalu.

Susulan itu, puak-puak di Palestin bertindak balas dengan menyerang kembali roket ke wilayah Israel.

Salameh menganggarkan kerugian awal daripada serangan Israel ke atas bangunan kediaman di Gaza adalah sekitar AS$5 juta.

“Sektor pertanian juga mengalami kerugian daripada serangan itu dengan dianggarkan kira-kira AS$3 juta,” katanya.

Kuasa serantau dan antarabangsa telah menggesa gencatan senjata segera antara Israel dan Palestin, namun tindakan itu masih belum berjaya dilaksanakan.

Menurut angka Palestin, lebih 160 rakyatnya dibunuh oleh tentera pengganas Israel sejak awal tahun ini. – Agensi


Kanak-kanak Palestin berhak dapat jaminan keselamatan, pendidikan: PBB

RAMALLAH, 7 Muharram 1443H, Isnin – Penyelaras Kemanusiaan dan Penempatan Pertubuhan Bangsa-Bangsa Bersatu di wilayah Palestin yang diceroboh, Lynn Hastings, pada Isnin berkata selain pendidikan kanak-kanak Palestin layak untuk menikmati kehidupan yang selamat dan sejahtera.

“Kanak-kanak tidak hanya punya hak untuk dapat pendidikan tetapi mereka juga perlu dilindungi di bawah hak asasi manusia antarabangsa memandangkan keadaan mereka yang terdedah kepada bahaya,” kata Hastings dalam satu kenyataan.

Menurut pegawai PBB itu sejak awal 2021, seramai 79 kanak-kanak Palestin terbunuh dan 1,269 yang lain cedera.

“Seramai 67 kanak-kanak terbunuh di Semenanjung Gaza semasa serangan baru-baru ini dan seorang pada Jun manakala 11 lagi maut di Tebing Barat dan di Timur Baitulmuqaddis akibat kekejaman tentera rejim Israel,” kata Hastings.

Hastings berkata Israel bertanggungjawab melindungi “kanak-kanak dan guru-guru daripada keganasan oleh penceroboh (Israel) ketika mereka dalam perjalanan pergi dan pulang dari sekolah.”

Beliau berkata demikian susulan pengumuman pihak berkuasa Palestin mengenai permulaan tahun akademik. – y


Sindiket ‘cuci duit’: KPN arah siasat terperinci babit anggota PDRM

KUALA LUMPUR, 22 Safar 1442H, Sabtu – Ketua Polis Negara Tan Sri Abdul Hamid Bador mengarahkan siasatan terperinci dilakukan susulan pendedahan kes sindiket perjudian dalam talian dan pengubahan wang haram sehingga tertangkapnya beberapa anggota polis termasuk pegawai kanan.

Katanya, beliau telah mengarahkan Pengarah Jabatan Integriti dan Pematuhan Standard, Jabatan Siasatan Jenayah dan Jabatan Siasatan Jenayah Komersial untuk melakukan siasatan serta membantu Suruhanjaya Pencegahan Rasuah Malaysia (SPRM).

“Ketiga-tiga pengarah itu sedang jalankan tindakan masing-masing,” katanya kepada Bernama.

Abdul Hamid berkata Jabatan Siasatan Jenayah juga diarahkan membantu SPRM dalam siasatan kes itu.

Beliau berkata masih banyak yang sedang disiasat SPRM dan mereka memerlukan ruang serta waktu untuk meneruskan siasatan kes berkenaan.

Abdul Hamid berkata demikian bagi mengulas siasatan terhadap 17 pegawai dan anggota pasukan keselamatan itu oleh SPRM berkaitan sindiket perjudian dalam talian dan pengubahan wang haram.

Semalam, Bernama melaporkan Ketua Pesuruhjaya SPRM Datuk Seri Azam Baki berkata pihaknya mengesan ratusan syarikat dami yang diwujudkan bagi mengaburi pihak berkuasa berhubung sindiket berkenaan.

SPRM turut menyita 23 kenderaan mewah pelbagai jenis antaranya (Ford) Mustang, Rolls Royce, Bentley, Ferrari dan Porsche serta beberapa motosikal berkuasa tinggi dimiliki ahli sindiket dipercayai hasil kegiatan haram.

Hari ini, sembilan pegawai kanan polis termasuk beberapa Ketua Polis Daerah dipanggil ke Ibu Pejabat SPRM di Putrajaya untuk membantu siasatan kes itu.


Netanyahu ugut tiada gencatan senjata selagi tebusan Israel tak dibebaskan

BAITULMAQDIS, 24 Rabiulakhir 1445H, Rabu – Perdana Menteri Israel, Benjamin Netanyahu menolak pelaksanaan gencatan senjata atau membenarkan penghantaran bahan api ke Semenanjung Gaza, melainkan Gerakan Perjuangan Islam Palestin (Hamas) membebaskan tebusan rejim itu.

“Tiada kemasukan bahan api atau gencatan senjata tanpa pembebasan tebusan kami,” kata Netanyahu dalam kenyataan di televisyen.

Pejuang Islam Hamas dipercayai menahan sekurang-kurangnya 242 tebusan susulan serangan rentas sempadan ke wilayah Israel pada 7 Oktober lalu.

Netanyahu turut mendakwa, tentera Israel telah berjaya menakluk Gaza lebih daripada yang pernah dibayangkan Hamas.

“Bandar Gaza dikepung. Kami beroperasi di dalamnya, kami mempertingkat tekanan terhadap Hamas setiap jam, setiap hari,” katanya.

Israel telah melancarkan serangan udara dan darat ke atas Semenanjung Gaza berikutan serangan rentas sempadan Hamas pada bulan lalu.

Sekurang-kurangnya 10,328 rakyat Palestin, termasuk 4,237 kanak-kanak dan 2,719 wanita syahid sejak serangan itu.- Agensi


Pulau Pinang minta MBSP batalkan konsert di Kepala Batas

GEORGE TOWN, 7 Safar 1445H, Khamis – Kerajaan Pulau Pinang meminta Majlis Bandaraya Seberang Perai (MBSP) membatalkan kelulusan konsert Viral Lagu-Lagu Tik Tok yang dijadual berlangsung pada 30 September di Dewan Milenium, Kepala Batas dekat sini.

Timbalan Ketua Menteri I, Datuk Dr Mohamad Abdul Hamid berkata, konsert itu telah mendapat bantahan penduduk setempat kerana dikatakan tidak mengambil kira sensitiviti umat Islam, lebih-lebih lagi ia diadakan dua hari selepas umat Islam meraikan sambutan Maulidur Rasul.

“Kerajaan negeri mengambil maklum mengenai konsert itu dan selaku Exco Pembangunan Agama Islam, Pendidikan, Pengajian Tinggi dan Perpaduan Masyarakat, saya telah meminta pihak MBSP untuk membatalkan kelulusan konsert berkenaan, bagaimanapun pihak penganjur memohon memindahkan lokasi konsert ke Batu Kawan dengan syarat-syarat tambahan.

“Warga setempat (Kepala Batas) telah mengemukakan bantahan rasmi mereka kepada Datuk Bandar MBSP baru-baru ini,” katanya dalam kenyataan hari ini.

Sejak Selasa, tular poster penganjuran Konsert Viral Lagu-Lagu TikTok Malaysia Indonesia 2023 yang menampilkan artis antaranya Baby Shima dan beberapa artis Indonesia.

Bagaimanapun, di dalam poster itu tidak dinyatakan mengenai kadar caj tiket selain tiada maklumat lengkap pihak penganjur yang mengendalikan acara terbabit.

Sementara itu, Ahli Dewan Undangan Negeri (ADUN) Bertam, Datuk Seri Reezal Merican Naina Merican dalam hantaran di Facebooknya turut menyatakan bantahan mengenai penganjuran konsert berkenaan.

Katanya, setelah mendapat maklumat terperinci beliau telah mengarahkan #TeamBertamKita mengemukakan bantahan rasmi kepada Datuk Bandar MBSP, Datuk Azhar Arshad.

“Penganjuran konsert hiburan sebegini, pertamanya tidak sesuai diadakan dalam persekitaran Kepala Batas dan keduanya ia diadakan dua hari selepas umat Islam meraikan sambutan Maulidur Rasul,” katanya. – Bernama


Hukuman berat perlu terhadap pelaku hina bendera, jata negara

SEREMBAN, 28 Zulhijjah 1441H, Selasa – Hukuman lebih berat perlu diambil terhadap pelaku yang sengaja memasang Jalur Gemilang secara terbalik dan perbuatan menghina Jata Negara, kata Timbalan Menteri Komunikasi dan Multimedia Datuk Zahidi Zainul Abidin.

Mengambil contoh negara jiran Thailand yang mengenakan hukuman berat terhadap mereka yang menghina negara termasuk raja, beliau berkata, tindakan tegas seperti itu akan memberikan pengajaran kepada semua pihak.

“Kita harap mereka ini (yang memasang Jalur Gemilang terbalik dan menghina Jata Negara) perlu ditangkap dan diambil tindakan lebih berat …tindakan tegas perlu diambil,” katanya kepada pemberita selepas merasmikan program Merdeka@Komuniti dan Ziarah Kasih Merdeka di sini, hari ini. Turut dihadir Ahli Dewan Undangan Negeri (ADUN) Rantau Datuk Seri Mohamad Hasan dan Pengarah Jabatan Penerangan Negeri Sembilan Shahnon Mohamad.

Beliau berkata, hukuman berat itu akan mampu memberi pengajaran kepada masyarakat untuk tidak mewujudkan keadaan tidak harmoni seperti menghina Jalur Gemilang dan Jata Negara apabila mereka berasa tidak puas akan sesuatu.

Zahidi turut menegaskan kementerian akan terus melipatgandakan usaha untuk memberi pemahaman kepada masyarakat tentang perlunya mereka menyayangi dan menghormati lambang negara.

“Kementerian akan teruskan kempen kibar Jalur Gemilang …supaya rakyat betul-betul memahami dan menyayangi serta menghormati negara, Jata Negara, bendera (Jalur Gemilang) dan warga kita,” katanya.

Mengenai program berkenaan, beliau berkata, meskipun negara kini dalam fasa Perintah Kawalan Pergerakan Pemulihan (PKPP) bagi membendung penularan COVID-19, namun ia bukanlah alasan Bulan Kebangsaan tidak dapat disambut dengan meriah.

“Sambutan kali ini mengikut normal baharu dan kita tidak mahu sambutan Merdeka kali ini kurang meriah dan tidak bersemangat. Jadi kita cuba yang terbaik bagi memastikan rakyat memahami dan mengamalkan prinsip Rukun Negara serta terus semarakkan semangat patriotik,” katanya.

Program Merdeka@Komuniti merupakan program Jabatan Penerangan yang bertujuan untuk menyemarakkan lagi semangat patriotisme dan cintakan negara.

Selain aktiviti pemasangan bendera, turut diadakan ialah Info On Wheels (IOW) Merdeka serta pertandingan lagu patriotik serta ziarah kasih merdeka, bagi mendekati masyarakat. -Bernama


Sidang DUN Kedah berlangsung selepas Parlimen bersidang

ALOR SETAR, 9 Zulkaedah 1442H, Ahad – Persidangan Dewan Undangan Negeri (DUN) Kedah hanya akan diadakan selepas Parlimen bersidang, kata Menteri Besar Kedah, Muhammad Sanusi Md Nor.

Sehubungan itu, beliau berkata, tiada tarikh tertentu yang ditetapkan untuk DUN Kedah bersidang dalam tempoh terdekat, baik secara dalam talian atau hibrid kerana masih terikat dengan ordinan darurat.

“Tunggu Parlimen bersidang dulu. Secara semuka atau maya (perancangan DUN Kedah bersidang), kita tunggu perkembangan semasa selepas Parlimen bersidang,” katanya dalam satu kenyataan ringkas melalui aplikasi WhatsApp hari ini.

Jumaat lepas, Pakatan Harapan (PH) Kedah menggesa Menteri Besar Kedah itu menghadap Sultan Kedah, Al-Aminul Karim Sultan Sallehuddin Sultan Badlishah dengan kadar segera, bagi memohon perkenan baginda untuk pembukaan semula persidangan DUN.

Ini berikutan titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah pada Rabu lalu, yang menzahirkan bahawa persidangan Parlimen perlu diadakan secepat mungkin bagi membolehkan Pelan Pemulihan Negara yang dibentang kerajaan, dibahaskan Ahli-Ahli Dewan Rakyat.

Penyimpan Mohor Besar Raja-Raja Tan Sri Syed Danial Syed Ahmad dalam satu kenyataan pula dipetik berkata, di peringkat negeri pula, Raja-Raja Pemerintah turut berpendirian agar Dewan Undangan Negeri (DUN) dibolehkan bersidang secepat mungkin.

Sementara itu, Muhammad Sanusi berkata, pihaknya akan meneliti dan merujuk format serta prosedur operasi standard (SOP) persidangan Parlimen terlebih dahulu, untuk dijadikan panduan sebelum sidang DUN Kedah berlangsung kelak.

Kebiasaannya persidangan DUN Kedah berlangsung pada Julai atau Ogos dengan kali terakhir ia diadakan adalah pada 15 hingga 19 November tahun lalu, iaitu ketika Menteri Besar Kedah itu membentangkan Belanjawan Kedah 2021. – Bernama


Harga RON97 turun 10 sen

BANGI, 27 Zulhijjah 1443H, Rabu – Harga runcit petrol RON97 turun 10 sen daripada RM4.65 kepada RM4.55 seliter, mulai tengah malam ini, bagi tempoh 28 Julai hingga 3 Ogos depan.

Kementerian Kewangan memaklumkan, harga runcit petrol RON95 dan diesel masing-masing kekal pada paras RM2.05 dan RM2.15 seliter.

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 dan diesel.

“… walaupun harga pasaran sebenar bagi kedua-dua produk meningkat melebihi paras harga siling yang ditetapkan, seperti mana yang dapat dilihat pada harga runcit petrol RON97 yang ditetapkan mengikut harga pasaran,” katanya dalam kenyataan hari ini.

Katanya lagi, kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara.


Henti guna istilah kerajaan PN atau PH, sebut Kerajaan Malaysia: Ridhuan Tee

BANGI, 26 Muharram 1442H, Isnin – Semua pihak khususnya Ahli Parlimen dan Dewan Undangan Negeri (ADUN) diminta menghentikan mengguna istilah kerajaan yang merujuk parti memerintah.

Pemerhati politik, Prof Dr Ridhuan Tee Abdullah berkata, negara hanya mempunyai Kerajaan Malaysia dan negeri sahaja, bukan kerajaan Perikatan Nasional (PN) atau Pakatan Harapan (PH).

Katanya, PN dan PH hanyalah parti pemerintah, dan mana-mana parti politik yang mengetuai pentadbiran negara adalah Kerajaan Malaysia.

“PN atau PH tidak boleh memiliki kerajaan kerana kerajaan adalah kerajaan, PN dan PH adalah parti politik.

“Saya merayu kepada semua Ahli Parlimen dan Dewan Undangan Negeri, gunakanlah istilah kerajaan dengan betul,” katanya dalam kenyataan, hari ini.

Prof Ridhuan Tee berkata, Kerajaan Malaysia dahulunya adalah Kerajaan Tanah Melayu (Negeri-Negeri Melayu) iaitu di bawah naungan Raja-Raja Melayu, sebelum wujudnya parti politik.

“Kerajaan, kata akarnya raja. Apabila raja berjaya membentuk negeri atau negara (sempadan berdaulat), maka nama kata akar raja (pemerintah) menjadi kerajaan.

“Kerajaan berdaulat. Parti politik tidak berdaulat. Parti politik boleh diharamkan, manakala kerajaan terus kekal,” katanya.

Justeru, istilah kerajaan adalah paling tepat bagi menterjemahkan maksud Kerajaan Malaysia yang sebenar, bukan kerajaan parti politik.

“Parti politik datang dan pergi. Kerajaan Malaysia akan terus kekal, tidak kira parti mana yang menang dalam pilihan raya.

“Hari ini, PN atau PH akan menjalankan fungsi kerajaan, sebutlah dengan betul Kerajaan Malaysia yang diketuai atau dipimpin PN atau PH. Bukan kerajaan PH atau kerajaan PN,” katanya.


Mohd Azizi, Zahari tak wakili PN jika digantung keahlian

BANGI, 29 Rabiulakhir 1445H, Isnin – Dua Ahli Parlimen Bersatu di Kelantan yang mengumumkan sokongan kepada Perdana Menteri, Datuk Seri Anwar Ibrahim tidak akan dianggap mewakili Perikatan Nasional (PN) lagi selepas dikenakan tindakan Lembaga Disiplin.

Pengerusi Bersatu Kelantan, Datuk Kamarudin Md Noor berkata, Ahli Parlimen Gua Musang, Mohd Azizi Abu Naim dan Ahli Parlimen Jeli, Zahari Kechik kemungkinan berada di blok Bebas pada persidangan Dewan Undangan Negeri (DUN), akhir bulan ini.

“Nasib kedua-dua ahli Parlimen itu diserahkan kepada Lembaga Disiplin Bersatu kerana tindakan mereka itu melanggar perlembagaan parti.

“Berdasarkan dua kes sama sebelum ini, nasib kedua-dua ahli Parlimen berkenaan juga dijangka sama, iaitu digantung keahlian mereka.

“Sekiranya keahlian mereka digantung, mereka bukan lagi ahli Parlimen dan ADUN mewakili PN selepas itu,” katanya seperti dilapor media tempatan, hari ini.

Sebelum ini, Presiden Bersatu, Tan Sri Muhyiddin Yassin berkata, laporan terhadap kedua-duanya sudah dibuat susulan tindakan mereka yang secara terbuka mengumumkan sokongan kepada kepemimpinan Anwar.

Malah katanya, Lembaga Disiplin parti akan bersidang dalam masa terdekat serta mengumumkan hukuman ke atas mereka.

Pada 7 November lalu, Mohd Azizi mengisytiharkan sokongan kepada Perdana Menteri, Datuk Seri Anwar Ibrahim dan diikuti Ahli Parlimen Jeli, Zahari Kechik keesokan harinya.

Berita terdahulu;


DAP berat sebelah! Diam menikus ADUN langgar SOP

BANGI, 26 Rabiulawal 1442H, Khamis – DAP menyerlahkan sikap berat sebelah mereka setelah terdiam menikus berhubung isu seorang Ahli Dewan Undangan Negeri (ADUN) parti itu melanggar prosedur operasi standard (SOP) Perintah Kawalan Pergerakan Bersyarat (PKPB).

Sebelum ini, parti rasis serta cauvinis itu dilihat begitu ‘galak’ mengkritik Ahli Parlimen Kuala Nerus, Datuk Dr Mohd Khairuddin Aman Razali yang melakukan kesalahan sama.

Sehubungan itu, Presiden Persatuan Kebajikan Darul Islah (Perkid), Ustaz Masridzi Sat menyifatkan, sikap yang dipamerkan DAP itu menjadikan mereka tidak memberi manfaat kepada rakyat.

“Undang-undang dicipta untuk semua tetapi sudah jadi double standard apabila melibatkan orang-orang politik.

“Mana-mana pemimpin yang gagal beri contoh yang tidak baik, tidak berintergriti atau salah guna kuasa, wajar berundur atau rakyat yang akan jatuhkan mereka nanti,” tegasnya ketika dihubungi Ismaweb.net hari ini

Sebelum ini, tindakan ADUN Ketari, Young Syefura Othman memaparkan gambar di media sosial sedang berkelah bersama rakan-rakannya di Avani Sepang Goldcoast Resort mendapat kecaman.
Ia susulan wakil rakyat DAP itu dikatakan melanggar SOP PKPB yang ditetapkan di Selangor.

Difahamkan, gambar itu diambil kelmarin tetapi dimuat naik di Instagram semalam, namun telah dipadamkan.

Mengakui kesalahan itu, Young Syefura memohon maaf dan mendakwa tidak menggunakan sebarang kelebihan sebagai wakil rakyat untuk bergerak di dalam Selangor.

Selangor adalah antara negeri yang sedang dikuatkuasakan PKPB, di mana perjalanan antara negeri dan daerah dilarang kecuali untuk tujuan kerja serta kecemasan.


Hospital alami tekanan, Jepun dijangka lanjut tempoh darurat

TOKYO, 19 Jamadilakhir 1442H, Isnin – Jepun dijangka melanjutkan tempoh darurat untuk menangani penularan COVID-19 minggu ini, kerana hospital masih mengalami tekanan walaupun terdapat penurunan kes, lapor media tempatan, hari ini.

Penyiar awam NHK melaporkan, kerajaan akan memuktamadkan keputusan itu selepas mesyuarat panel pakarnya minggu ini.

Bulan lalu, kerajaan mengisytiharkan keadaan darurat selama sebulan, yang berakhir semalam, untuk 11 daerah termasuk Tokyo dan wilayah jirannya, sebahagian daripada langkah-langkah mengendalikan pandemik.

Perdana Menteri, Yoshihide Suga telah melancarkan beberapa langkah pencegahan gelombang jangkitan ketiga ketika kerajaannya bertekad menganjurkan Olimpik seperti dijadualkan pada 23 Julai.

Bagaimanapun, sokongan terhadap kerajaan semakin kurang kerana tidak gembira dengan kaedah menangani pandemik COVID-19 – yang disifatkan pengkritik sebagai terlalu lambat dan tidak tetap.

Kerajaan juga mungkin mempertimbangkan untuk menamatkan darurat di beberapa daerah tidak berpenduduk seperti Wilayah Tochigi, yang mengalami penurunan kes, lapor media tempatan.

Hasil tinjauan akhbar Nikkei mendapati 90 peratus responden lebih suka tempoh darurat di kawasan dikuatkuasakan, dilanjutkan.

NHK berkata, Jepun merekodkan sebanyak 390,687 kes COVID-19 dan 5,766 kematian.

Di Tokyo, sebanyak 633 kes baharu direkodkan semalam, iaitu di bawah paras 1,000 bagi tiga hari berturut-turut. – Agensi